
אישור מוסדות ציבור לעניין סעיף 46 לפקודת מס הכנסה



היו"ר א' גולדשמידט:

	אני פותח את ישיבת הוועדה. אני פותח בברכת שנה טובה וגמר חתימה טובה לכולם. אני מברך אתכם בכל הברכות האפשריות לשנה החדשה, שתיראה יותר טוב מאיך שהיא התחילה לפחות ברמה הלאומית.

	היום, יש לנו שורה ארוכה מאד של נושאים. אני כבר מעדכן אתכם לגבי החלטת "צים": אנו מנסים כבר מהשעה 08:30 בבוקר לעשות איזה שהוא מהלך לקרב בין העובדים לבין ההנהלה, וזה לא פשוט, ואנו ממשיכים לעסוק בזה. אני מקווה, שעוד נצליח להגיע היום למשהו בצורה מוסכמת. יש לנו נושאים רבים נוספים, ואני מתנצל מראש על כך שאנו עובדים בלחץ. אני מבקש להיות קצת יותר פתוח לדוחק הזמן ולצורך לעבוד מהר. מחר נשמע את שר האוצר בתל-אביב, וכנראה שלא יהיה מנוס מקיום ישיבה נוספת. אמרו לי, שלא היתה פגרה כזו מבחינת מספר ישיבות ועדת הכספים; לא עשיתי זאת בכוונה, אלא הנסיבות הן כאלה. יכול מאד להיות, שנצטרך גם ביום רביעי בשבוע הבא לקיים ישיבת ועדת כספים.

	נפתח בהעברות תקציביות. עקב המשבר הקואליציוני שעדיין לא נפתר, יש לנו שורה ארוכה מאד כאורך הגלות של העברות תקציביות - חלקן מעוכבות וחלקן נמצאות בתיקים שלכם. ניסיתי בשיחות עם חבריי מסיעות שונות להגיע למספר הבנות. אני מבקש מהחברים: גם נוכח המצב הכללי שאיננו מצב פשוט, אינני חושב שיש פה עניין של מבוכה יותר גדולה לממשלה או פחות גדולה לממשלה. יש פה עניין של המון נושאים שקשורים לכלל אזרחי מדינת ישראל שחייבים למצוא להם פתרון. אני מבין שיש בקשות בעלות צביון אולי קצת יותר פוליטי ושיש רצון לסיעות להגיד משהו בעניין הזה. אנו ננסה לראות היכן אנו יכולים להעביר והיכן איננו יכולים להעביר.

	לדברי מר קרשנר, את הבקשה הראשונה עדיין משכפלים.

א' קרשנר:

	האפשר להעביר את סיכום ועדת המשנה לשוק ההון?

היו"ר א' גולדשמידט:

	נשמע את חבר-הכנסת יוסי פריצקי בנושא העמותות.

י' פריצקי:

	אני מבקש רק לומר את הדברים בקצרה. היו שני דברים בישיבה המאד קצרה שהיתה היום. ביקשתי לגבש נוהל, שאנו לא נאשר עמותות אם אין להן אישור ניהול תקין של רשם העמותות, שזה הנוהל שהיה עד עכשיו. בנוסף, ביקשתי לקבל רשימה של חמשת מקבלי השכר בכל עמותה ועמותה.

היו"ר א' גולדשמידט:

	ראינו את הבעיה הזו, והיא גם פורסמה בעיתון.

י' פריצקי:

	ראינו את הבעיה הזו. שני הנתונים האלה לא הגיעו ביקשתי זאת לפני שבועיים. רשם העמותות כלל לא קיבל את הרשימה ממשרד האוצר. הוא הבטיח שתוך מספר ימים הוא יביא זאת. הצעתי לדחות את הישיבה ליום שלישי. אם תקיים ישיבה ביום שלישי, אני מקווה שעד יום רביעי נקבל זאת.

היו"ר א' גולדשמידט:

	בכל מקרה, ביום רביעי הבא אנו נקיים ישיבת ועדת כספים.

י' פריצקי:

	אם כך, מאשרים זאת אז, בהנחה שאין שם חריגות שכר מטורפות. אם יש, נביא זאת לוועדה.

היו"ר א' גולדשמידט:

	אתה בודק זאת. אתה נמצא אתם בקשר. נדחה זאת לשבוע הבא.

מ' פרוש:

	האם הישיבה של חבר-הכנסת פריצקי תהיה ביום שלישי או ביום חמישי?

י' פריצקי:

	היא תתקיים ביום שלישי בשעה 13:00.

היו"ר א' גולדשמידט:

	אקיים ישיבת ועדת כספים ביום רביעי הבא.

אמנון כהן:

	יושב-ראש ועדת משנה - ניתן לו את הכבוד.

י' פריצקי:

	זו לא שאלה של כבוד מול כבוד. זו שאלה לא פוליטית בכלל.

היו"ר א' גולדשמידט:

	אעשה את הכל ביום רביעי הבא.

י' פריצקי:

	היושב-ראש גולדשמידט, יש לי בקשה. יש עמותה אחת בשם "נתיבי אודי" - עמותת הנצחה לבנו ז"ל של חבר-כנסת לשעבר - אותה אישרנו. אני מבקש, שמליאת הוועדה תאשר אותה.

היו"ר א' גולדשמידט:

	האם יש מניעה לאשר?

ה צ ב ע ה

עמותת "בנתיבי אודי" אושרה.


היו"ר א' גולדשמידט:

	זה אושר.

מ' פרוש:

	איזה מספר זה?

א' קרשנר:

	זה מספר 32.

ו' שירי:

	היושב-ראש, התוכל לקיים את הישיבה ביום חמישי הבא בתל-אביב, שכן באותו יום יש לנו יום עמוס שם?

היו"ר א' גולדשמידט:

	יש בעיה טכנית של הבאת כל הערימות לתל-אביב.

ו' שירי:

	האם להביא אנשים לכאן יותר קל מאשר להביא ערימות? מר קרשנר, האם אתה רוצה שאשלח מישהו שיאסוף את הכל יום לפני כן?

א' קרשנר:

	אם כך, אני לא בא. יש להביא 20 רפרנטים, וכל הזמן מגיע חומר ויש לשכפל. אפילו הבוקר אנו עדיין משכפלים. זה לא אפשרי.

י' פריצקי:

	חבר-הכנסת שירי, אתה בסך הכל המחוקק.

היו"ר א' גולדשמידט:

	אנו משאירים זאת ליום רביעי הבא. אני רוצה להגן על הנושא. יש פה מנגנון קטן מאד של שלוש מזכירות ומר קרשנר הנושאים בנטל מערכת ניירת אינסופית שבאה ומשתנה מדי יום.

י' פריצקי:

	על מה זועק הנביא? לא יכול להיות שועדת כספים שעובדת מול משרד האוצר על אלפי פקידיו תהיה במנגנון כזה קטן.

א' קרשנר:

	זה לא עניין של מנגנון, אך כל הזמן בא חומר.

א' וילן:

	ב-1999 תקציב הכנסת הסתיים בעודף, ויושב-ראש הכנסת חילקו לכל מיני דברים מוזרים מאד בלשון המעטה. אם יש פה בעיה טכנית, נדבר. לא יכול להיות מצב, שאנשים יכרעו בגלל עומס, בלי שיקבלו את התשובה.

היו"ר א' גולדשמידט:

	אטפל בעניין הזה. אני מבין שיש פה בעיה לא פשוטה, ואשמח מאד לקבל את עזרתכם בעניין.

ו' שירי:

	אני עדיין מוחה על כך, שעלינו להגיע ביום רביעי במיוחד כאשר ביום חמישי יש דיון. ניתן להתגמש.

היו"ר א' גולדשמידט:

	קשה לקיים ישיבה על העברות תקציביות בערימה. בדרך כלל, הדיונים בתל-אביב נעשים כאשר יש איזה שהוא דיון מרכזי אחד על נושא מסויים, ואז אתה מביא את האנשים. לפעמים, אתה מביא העברה תקציבית אחת או שתי העברות תקציביות. עליך להביא עשרות העברות תקציביות עם הרפרנטים, וזה מאד מסובך לעשות זאת שם.

ו' שירי:

	המרחק מירושלים לתל-אביב הוא כמו מתל-אביב לירושלים.

היו"ר א' גולדשמידט:

	לא אמרתי, שזה בלתי אפשרי.

	אני רוצה לקבל הסכמה נוספת מחברי הוועדה שהיא יותר מעין הסכמה לא פורמלית כהנחיה מיוסי פריצקי יושב-ראש ועדת משנה בענייני אישור עמותות לעניין סעיף 46. שלא נדע, יש לא מעט עמותות, שמבקשות את האישור הזה, שעניינן המרכזי הוא הנצחת בן שנפל במערכות ישראל. אני מציע, שלגבי הסוג הזה של העמותות, ואינני רוצה להגדיר זאת כמסלול ירוק, נקל ונעשה יותר. חבר-הכנסת פריצקי, איך תגדיר זאת?

י' פריצקי:

	אני מציע, שתתנו לוועדת המשנה את הסמכות להחליט.

א' קרשנר:

	אי אפשר.

ישראל כץ:

	אני מתנגד לתת סמכות לוועדת המשנה.

היו"ר א' גולדשמידט:

	זו לא סמכות. זה חוזר אלינו. חבר-הכנסת ישראל כץ, הוא לא מקבל סמכות, והכל חוזר לוועדה. אני רק אומר, שבנושאים שקשורים בהנצחות של בנים שנפלו הדרך לאישור תהיה קלה יותר. זה לא במקום האישור של מס הכנסה ושל רשם העמותות וכו'.

ישראל כץ:

	ברצוני לשאול את השאלה הגמורה שלי בנושא: מתי יפרסמו בעיתונות קריטריונים לכל מי שרוצה במדינה הזו להגיש בקשות לקבל את הסעיף הזה? זה שחבר-הכנסת פריצקי החליף את הדתיים בנושא העמותות לא מנחם אותי כלל. הוא לא הגורו שלי בנושא עמותות, ושיקול הדעת שלו הוא גם ערכי. אני יכול להראות לך הרבה מקרים, שעלו על הפרק רעיונות הנצחה שאתה תהיה נגדם.

היו"ר א' גולדשמידט:

	אני מדבר על הנצחת בן שנפל במערכות ישראל. זה מוגדר, ואינני מדבר על הנצחת אישיות. אני מדבר על הנצחת שכול, יד לבנים ודברים מהסוג הזה. חבר-הכנסת ישראל כץ, כולנו  יודעים למה התכוונת.

ישראל כץ:

	זה לא קשור לחבר-הכנסת פריצקי. אני שואל שאלה ששאלנו, ואני שואל אותה כל הזמן ואין לי בה עניין פוליטי. אנו אלה שמאשרים כל הזמן דברים שקורים במחשכים באופן יחסי. האם זה שחבר-הכנסת פריצקי רואה זאת זו תעודת הכשר? אני רוצה, שתהיינה מודעות בעיתונים שהאזרח יידע שיש לו זכות לקבל דבר כזה. האם אתה מוכן לקחת את הרשימות ולנתח מאיזה סוג כל עמותה?

היו"ר א' גולדשמידט:

	ברצוני להזכירך, שעד לפני שנה נוהל אישור סעיף 46 היה בא לוועדה כערימה, וכולם היו מרימים את היד ואפילו לא היו קוראים. מאז יש ועדת משנה שעושה בדיקה מקדימה של רשם העמותות, של מס הכנסה ושל ניהול תקין. היום, יש בדיקה חדשה של נושא גובה משכורות של בעלי תפקידים בעמותה. כל הדברים האלה חשובים מאד.

ישראל כץ:

	זה חיובי, אך אני ביקשתי שזה יהיהף  ואני חושב שזה כמו שעשו לגבי הקצבות שיש פירסום בעיתונות: "עד תאריך זה וזה אפשר להגיש בקשות לגורם ממלכתי זה וזה". בוא וננתח, ונראה מה יקרה אחרי הפירסום.

י' פריצקי:

	חבר-הכנסת ישראל כץ, אני רוצה להציע לך שנקיים ישיבה של ועדת המשנה לעמותות.

היו"ר א' גולדשמידט:

	הוא מציע לך לקיים ישיבה של ועדת המשנה.
		
י' פריצקי:

	אני מציע, שנקיים ישיבה. כל חברי הוועדה יוזמנו אליה, ואתאם אותה איתך במועד שנוח לך. נזמין את אנשי משרד האוצר, ובוא ונקבע קריטריונים. אהיה הראשון שיקפוץ על זה בשמחה רבה.

ישראל כץ:

	לא. אני מדבר על פירסום.

י' פריצקי:

	פרסום ציבורי - אהיה ראשון שאקפוץ על זה.

	אני רוצה לומר לוועדה, שהבעיה היא כלל לא פה. הבעיה היא משרד האוצר. משרד האוצר משתמש בסעיף 46 כמנגנון תקציבי, כי אם הוא יתן לכל אחד - הוא רועד מפחד שמא פתאום יראה הפסד של מיליארד שקל.

ישראל כץ:

	אם הוא לא נותן לכל אחד, זה חמור.

י' פריצקי:

	הוא לא נותן לכל אחד.

ישראל כץ:

	אם כך, לפי מה הוא נותן?

י' פריצקי:

	בוא ונשאל על זה.

ישראל כץ:

	מה שהוא אומר יותר חמור.

היו"ר א' גולדשמידט:

	אני חושב, שהשאלה שלך מאד נכונה. חבר-הכנסת פריצקי, אין לי התנגדות שהדיון הזה יהיה במליאת הוועדה.

י' פריצקי:

	אם כך, בוא ותקבע מועד.

היו"ר א' גולדשמידט:

	כמה בקשות כאלה יש?

י' פריצקי:

	יש עשרים בקשות כאלה, אך זה לא משנה. אגיד לך על מה מדובר. האימה הגדולה של משרד האוצר היא, שפתאום יהיה להם "הפסד" של מאות מליונים, והם לא יודעים מאיפה לכסות. לדעתי, זה לא הפסד, והאזרח קובע מה הוא עושה עם הכסף שלו.

ישראל כץ:

	תקבע קריטריונים.

י' ליצמן:

	האם אתה מצביע עכשיו על העברות תקציביות?

היו"ר א' גולדשמידט:

	אני מדבר על העברות.

שינויים בתקציב לשנת 2000
(פניה מס' 241 לוועדה)



היו"ר א' גולדשמידט:

	יהיה פה עכשיו רצף ארוך של פניות, ואם תדברו ביניכם - זה יקשה על הקצב.

ישראל כץ:

	טילפנו לי מבית-ג'אן, ולא צריך לציין מה הם עוברים היום. בזמנו, אישרתי את כל תקציב משרד החינוך אחרי ויכוח עם חבריי.
	
היו"ר א' גולדשמידט:

	יש העברה לדרוזים. אנו נעביר.

ישראל כץ:

	האם יש? הוא אמר: "לא העבירו לי".

א' קרשנר:

	אמרו לי באוצר, שאין צורך בוועדת הכספים.

י' ליצמן:

	היושב-ראש גולדשמידט, האם אתה מביא הכל?

היו"ר א' גולדשמידט:

	לגבי כל פניה, אשמע מה אתם אומרים על זה, ונחליט.

	מונחת לפנינו פניה מספר 241 לוועדה, לגבי משרד התחבורה.

א' שביט:

	בפניה מספר 241 לוועדה אנו מבקשים להעביר כסף לטובת פיתוח באיזור ירושלים - פיתוח התחבורה הציבורית.

היו"ר א' גולדשמידט:

	אני מעמיד להצבעה את פניה מספר 241 לוועדה. מי בעד? מי נגד?

ה צ ב ע ה

פניה מס' 241 לוועדה התקבלה.


היו"ר א' גולדשמידט:

	פניה מספר 241 לוועדה אושרה.

מ' פרוש:

	האם זו הרכבת הקלה?

י' ליצמן:

	הוא לא מסביר.

היו"ר א' גולדשמידט:

	הוא אמר, שזה פיתוח. אלה שינויים פנימיים בתוך משרד התחבורה לפיתוח תשתיות תחבורה בירושלים. האם אתה רוצה את שמות הרחובות?

י' ליצמן:

	האם אתה יודע מה שאתה אומר? סלח לי, אך אינני מבין מה הוא אמר.

נ' לנגנטל:

	מה זה בתחבורה הציבורית?

ו' שירי:

	היושב-ראש, האם היה משהו לגבי גמלאות נכים? יש אנשים שמחכים.

היו"ר א' גולדשמידט:

	פנו אלי מארגוני הנכים, חלק מארגוני הנכים, לא לבוא- - -

ו' שירי:

	אבל, לא הודיעו לאנשים.

א' קרשנר:

	זה בטֵל. הודעתי ליהודה דורון.

י' ליצמן:

	אני רוצה לשמוע את הרפרנט. לא מסבירים לנו.

א' שביט:

	אנשי משרד התחבורה נכנסים לחדר.

היו"ר א' גולדשמידט:

	יש ערימת נושאים, ואנשים לא נמצאים. אני מציע שהם יישבו בפנים. אינני יודע להגיד מה יהיה ומה - לא. מילא לגבי חברי-הכנסת יש קואליציה ומשברים, אבל לפחות שאנשי משרד האוצר ומשרדי הממשלה יהיו פה.

ע' פדון:

	אני עמליה פדון ממשרד התחבורה. פניה מספר 241 לוועדה - בקשה מספר 024-79 - עוסקת בתחבורה ציבורית בירושלים ומדובר בפיתוח. 

היו"ר א' גולדשמידט:

	זה מה שהרפרנט אמר. הוא רוצה זאת ברמה יותר מפורטת. האם את יכולה לרדת מעבר לזה.

ע' פדון:

	זו הרכבת הקלה בירושלים. הנושא הזה מתקדם.

היו"ר א' גולדשמידט:

	האם אתה מסתפק בזה?

י' ליצמן:

	כן.

היו"ר א' גולדשמידט:

	הצבענו כבר על פניה זו, והיא אושרה.

שינויים בתקציב לשנת 2000
(פניה מס' 245 לוועדה)



היו"ר א' גולדשמידט:

	עתה, פניה מספר 245 לוועדה, לגבי משרד המדע, התרבות והספורט.

מ' ינון:

	פניה זו היא לגבי שינויים פנימיים בתוך משרד המדע, ומדובר על מו"פ ברמת-הגולן. מדובר על העברות מסעיף לסעיף בתוך מינהל המדע. אנו מבקשים, שתאשרו לנו את הפניה הזו.

היו"ר א' גולדשמידט:

	מה הוא ההיקף?

ר' ברקת:

	זה אפס. זה הכל שינוי של פלוס ומינוס.

היו"ר א' גולדשמידט:

	האם יש שאלות?

י' ליצמן:

	יש פה סעיף לגבי אמרכלות. איך זה מסתדר?

ר' ברקת:

	יש כאן שני שינויים. שינוי אחד זה כסף שקיבלנו ממשרד החינוך עוד מהתקופה שמינהל התרבות עבר אלינו יחד עם הספורט.

מ' ינון:

	במעבר של התרבות והספורט.

ר' ברקת:

	משרד החינוך היה צריך להעביר לנו מזה סכום מסויים, והסכום הזה הוקפא ע"י האוצר. סוף כל סוף, כאן אנו מפשירים אותו לטובת כל הנושאים של תפעול המשרד כמו כוח-אדם ותקנים. זה חלק אחד שבפניה. החלק השני הוא שינויים פנימיים בתקציב עצמו למחקר ופיתוח וספורט. כולם שינויים פנימיים. הסכום הסופי הוא אפס.

י' ליצמן:

	לגבי תמיכה במוסדות תרבות, האם יש חיוב השתתפות עצמית של 25%?

מ' ינון:

	ודאי. בלי זה לא מקבלים.

י' ליצמן:

	האם זה לגבי כל מוסדות התרבות?

מ' ינון:

	כן.

היו"ר א' גולדשמידט:

	אני מעמיד להצבעה את פניה מס' 245 לוועדה.

ה צ ב ע ה

פניה מס' 245 לוועדה התקבלה.

היו"ר א' גולדשמידט:

	פניה מספר 245 אושרה.

שינויים בתקציב לשנת 2000
(פניות מס' 251 ו-252 לוועדה)



היו"ר א' גולדשמידט:

	עתה, פניות מספר 251 ו-252 לוועדה לגבי בתי-חולים.

א' הרשקוביץ:

	הפניה נועדה לתגבר את נושא הוצאות הרכב לבתי-החולים הממשלתיים הכלליים וגם הגריאטריים והפסיכיאטריים בגין סיכום בין משרדי הבריאות והאוצר. זה בעיקר סקטור המינהל ומשק.

אמנון כהן:

	יש כאן שתי פניות.

א' הרשקוביץ:

	כן. פניה אחת היא בתי-חולים גריאטריים ופסיכיאטריים, ובתי-חולים כלליים.

היו"ר א' גולדשמידט:

	מראש, אני אומר שמדובר בשתי פניות -  פניות מספר 251 ו-252.

מ' רז:

	מה עם בית החולים בנהריה?

י' כהן:

	האם נושא פיתוח לא קיימת בתקציב 2000 בבתי-חולים ממשלתיים?

א' הרשקוביץ:

	למה לא קיים? הוא שריר, עומד וקיים.

י' כהן:

	האם אפשר לראות את הרשימות?

א' הרשקוביץ:

	אתה מדבר על תקציב 2000, וזה בחוברת שאתם מקבלים.

י' כהן:

	האם שיחררתם לפיתוח ב-2000 בבתי-חולים ממשלתיים? האם ביצעתם משהו בפיתוח? אני שומע ממנכ"ל משרד הבריאות, שבשנת 2000 יש אפס פיתוח.

א' הרשקוביץ:

	לא.

י' כהן:

	מנכ"ל משרד הבריאות אומר זאת.

א' הרשקוביץ:

	אני אומר לך: לא.

י' כהן:

	התוכל להביא את הרשימה לגבי מה ביצעת בפיתוח?

א' הרשקוביץ:

	יש בפיתוח שני דברים ונושאים מרכזיים: דבר אחד הוא תוספת מיטות חדשות במסגרת תכנית "אשפוז 2000" - מיטות נוספות במערכת. פה נוספו מיטות. נוספו מחלקות חדשות. אם תרצה, תקבל פירוט.

ע' חוגי:

	אני רוצה לקבל פירוט.

א' הרשקוביץ:

	מחלקות בבתי-חולים - יש מיטות נוספות.

י' כהן:

	שוקי אמר לי: "אפס פיתוח".

א' הרשקוביץ:

	סליחה, אך נוספו מחלקות חדשות.

י' כהן:

	מה זה "נוספו"? האם זה כתוצאה מתכנית של שנים קודמות?

א' וילן:

	חבר-הכנסת יצחק כהן, אני חושב שהצגת הצעה נכונה.

א' הרשקוביץ:

	חבר-הכנסת יצחק כהן, בכל חוברת שתפתח ותראה הסבר תמיד תראה בשנת תקציב פירוט בפיתוח אלו פרוייקטים הסתיימו והיו בשנה הקודמת.

י' כהן:

	כשאתה מדבר על מיטות, זו תכנית חומש וזה לא בא לביטוי בשנת 2000. שמעתי משוקי שבשנת 2000 זה אפס פיתוח. האפשר לראות מה הפיתוח?

א' הרשקוביץ:

	ודאי.

י' כהן:

	אני מבקש לקבל מה מזה הפיתוח בשנת 2000.

נ' לנגנטל:

	אני רואה, שבפניה מספר 252 לוועדה הוסיפו המון מיטות, וכולן גריאטריות או פסיכיאטריות. מה עם בית-החולים בנהריה? בכל הרשימה אין אף מיטה לחולים בנהריה.

י' כהן:

	הזקנה מתה.

י' פריצקי:

	יש הרחבת מסדרון.

היו"ר א' גולדשמידט:

	האם אנו בשלב בדיחות?! חבר-הכנסת לנגנטל שואל מה עם תקציב הפיתוח של המסדרון בבית-החולים בנהריה?

א' הרשקוביץ:

	ראשית, במסגרת 1,200 מיטות, במסגרת התכנית, אני יכול לומר להם שבית-החולים בנהריה תופס מקום  מכובד מאד בצנרת במיוחד במחלקות, עליהן אתה מדבר, שהן המחלקות הפנימיות.

	שנית, הזקנה נמצאת במסדרון - ואשמח לקיים דיון על כך - לא בגלל שחסרות מיטות אלא בגלל כל מיני הקשרים. הזקנה נמצאת במסדרון, בגלל כל מיני התחשבנויות, מחירים מעוותים ודברים מהסוג הזה.

ישראל כץ:

	למה לא אמרת זאת לפני הבחירות?

א' הרשקוביץ:

	אותה זקנה, כמשל, במוסד לגריאטריה, במוסד, נמצאת במסדרון, בגלל שמשיקולים זרים- - -

י' כהן:

	הראית איך נראית מחלקת הילדים בבית-החולים "ברזילי" באשקלון?

ע' חוגי:

	מדיניות השר היתה לסגור אלף מיטות גריאטריות. מה שקורה פה זה ההיפך מהמדיניות. מבחינת נתונים, אנו יודעים שיש בערך שמונת אלפים חולים בבתי-חולים פסיכיאטריים, ומתוכם, לפי נתוני מוטי מרק האחראי על בריאות הנפש, כמעט שלושת אלפים צריכים לצאת לאוכלוסיה. ממילא היה צריך לסגור חלק מבתי-החולים, ולא היו צריכים להוסיף מיטות. אנו רואים פה בדיוק מדיניות הפוכה, שכן אתה אומר שיש תוספת מיטות לכולם.

א' הרשקוביץ:

	ראשית, לא נוספו מיטות בפסיכיאטריה.

 	שנית, כל מה שאמרת אמת יציב. היתה מדיניות נכונה של השר, שבאה ואומרת שחולים בבתי-חולים פסיכיאטריים, שלא צריכים להיות שם, צריכים להיות בקהילה, ובעזרת סיוע הם יכולים לתפקד כמו הרבה אנשים במסגרת קהילתית ולא במחלקות. אנו ביקשנו תכנית ממשרד הבריאות. מה היה עד עכשיו? גם אני הולך באפילה. ביקשתי את הנתונים ואת תכנית העבודה.

היו"ר א' גולדשמידט:

	אני מבקש להכניס את נציגי צדדי הפרטה של "צים" פנימה. אעצור את נושא ההעברות לחמש דקות, כי סגרנו פשרה. אני מודיע לפרוטוקול, שאנו נמשיך.

א' הרשקוביץ:

	כמוך בדיוק אני הולך באפילה.

ע' חוגי:

	היושב-ראש, אתה תשמע דברים שלא תאמין. אתה לא תאמין מה הולך במדינה.

א' הרשקוביץ:

	ביקשתי נתונים כדי לדעת מה היה בשנים 1998 עד 2000: כמה חולים שוחררו, כמה מחלקות נסגרו, ומה קרה באישפוז בפסיכיאטריה? אנו גם לא רוצים לראות, שמגלגלים אנשים בתוך המחלקות הפעילות.

	ביקשתי את היעדים לשנת 2001. אני רוצה לדעת מה הן התכניות, כמה מיטות הולכים לסגור בכל בית-חולים, כמה חולים הולכים לשחרר ומה האישפוז. עד היום, אני מודה שלא קיבלתי. אני יודע, שהמשרד עובד על זה.

ע' חוגי:

	למה לתת להם כסף, אם הם לא נותנים לך נתונים בסיסיים? הדבר חמור מאד. כמעט שלושת אלפי אנשים נמצאים שם בתוך בית-סוהר, והם לא צריכים להיות שם. אנו מבקשים נתונים ממשרד הבריאות, והוא לא נותן. אין אפילו תכנית עבודה.

א' הרשקוביץ:

	תזמן דיון בנושא בוועדת הכספים.

היו"ר א' גולדשמידט:

	מעבר לכל הציניות, הנושא שאתה מעלה הוא קריטי לגבי ההתנהגות כלפי אוכלוסיית החולים הפסיכיאטריים במדינת ישראל.

	אני חושב, שקודם כל ועדת העבודה והרווחה צריכה דיון על זה. היא אחראית על נושא הבריאות, והיא אחראית על הנושאים שקשורים בטיפול בפסיכיאטריה.

	לגבי ההיבט הכספי, אני מוכן לקיים על העניין הזה דיון נפרד.

ע' חוגי:

	למה לאשר  להם היום תוספת תקציב?

א' וילן:

	אתה מעלה נקודה, ואין לי כלים להתמודד איתה. זה לא רק המישור הכספי. אתה צודק.

היו"ר א' גולדשמידט:

	אני מבטיח לך, שנקיים כאן דיון בנושא הזה. אני מבקש ממך שתדבר עם חבר-הכנסת טל שיקיים אצלו בוועדה דיון מקביל. זה כל מה שאני מציע.

	אני מעמיד להצבעה את פניות מספר 251 ו-252 לוועדה.

ה צ ב ע ה

פניות מס' 251 ו-252 לוועדה התקבלו.


היו"ר א' גולדשמידט:

	פניות מספר 251 ו-252 לוועדה אושרו.

שינויים בתקציב לשנת 2000
(פניות מס' 256 עד 272 ו-279 לוועדה)



היו"ר א' גולדשמידט:

	אנו עוברים לפניות מספר 256 עד 272 ו-279 לוועדה.

	יש פה פניה תקציבית מספר 253. האם יש מישהו ממשרד החינוך?

דובר:

	אי אפשר.

היו"ר א' גולדשמידט:

	בינתיים, נזמין את הרפרנט.

	כאמור, אנו נמצאים בפניות מספר 256 עד 272 ועד בכלל ו-279.

	האם יש רעש כזה בימים הנוראים בבית-הכנסת? אני מבקש רחמנות פיזית עלי ועל הרפרנטית. יש מצב ששליח ציבור מדבר, והקהל שותק. אני מבקש שהמצב הזה יהיה, בזמן שהרפרנטית מדברת.

י' ליצמן:

	עם כל הכבוד, אינך יכול לדמות את עצמך לבית-כנסת.
	
היו"ר א' גולדשמידט:

	אתה צודק.

ה' אייל:

	הפניות האלה הן במסגרת הסכם שנחתם במשרדי הממשלה באפריל 2000. הפניה כוללת שני מרכיבים, כאשר המרכיב הראשון הוא העברת 200 תקני כוח-אדם מהרזרבה הכללית למשרדים השונים בהתאם להסכם שנחתם בין המשרדים לבין הנציבות ומשרד האוצר. מדובר בהמרת תקנים, המרת תקני חודשי עבודה, בתקני כוח-אדם. המרכיב השני כולל העברת 550 אלף שקל למימון פעולות רווחה לעובדים, וזה מתחלק בין המשרדים השונים.

י' פריצקי:

	מה זה פעולות רווחה לעובדים?

ה' אייל:

	פעולות רווחה לעובדים - זה לפי מה שהמשרדים וועדי המשרדים מחליטים. ההסכם שנחתם דיבר על 350 ש"ח לעובד.

נ' לנגנטל:

	אגיד לך מה זה, בסופו של דבר. כאשר יש שביתה במשרד מסויים, לפעמים אתה אומר לוועד העובדים: "שלושה ימים בים המלח למחוז הצפון, ארבעה ימים אילת למחוז המרכז וכו'". אלה פעולות רווחה.

מ' פרוש:

	יש, למשל, שי ליום הולדת.

י' פריצקי:

	היושב-ראש, תביא זאת להצבעה.

ישראל כץ:

	מה הוא פירוט התקנים?

י' ליצמן:

	היושב-ראש גולדשמידט, לכל הפחות תגיד את מספר הפניה?

היו"ר א' גולדשמידט:

	אמרתי, ולא שומעים לא בגללי אלא בגלל הרעש. אתם לא יודעים מה קורה כאן. זה רעש אימים. מדובר בפניות בפניות מספר 256 עד 272 ועד בכלל ו-279.

י' ליצמן:

	למה כל המשרדים יחד?

ה' אייל:

	ההסכם נחתם עם כל המשרדים הרלוונטיים הבלתי יחודיים מול הנציבות ומשרד האוצר. זו פניה אחת מרוכזת.

ישראל כץ:

	מה הם התקנים האלה?

ה' אייל:

	אלה מאתיים תקנים של עובדים שקיימים היום ומועסקים במשרדים השונים מעל חמש שנים.

ישראל כץ:

	בתור מה הם מועסקים?

ה' אייל:

	אפשר לקבל זאת מכל משרד. אלה עובדים שונים, והקריטריון הראשי היה העסקה מעל חמש שנים. לפי כללי התקשי"ר, אי אפשר להעסיק אדם מעל חמש שנים, והוא הופך להיות תקן או שמסתיימת ההתקשרות מולו. במקרה הזה, הופכים את העובדים האלה לעובדי תקן. העובדים מסומנים ברמה שמית מול כל משרד, ואפשר יהיה לבקש להעביר זאת.
	
ישראל כץ:

	האם מגדילים עכשיו את מיכסת כוח-האדם של הממשלה?

א' וילן:

	לא מגדילים. מביאים להם קביעות, וזה הכל.

ו' שירי:

	יכול להיות, שיש עובדים שקשורים אליכם. זה לא עניין פוליטי.

ישראל כץ:

	יש לקצץ כוח-אדם במשרדי הממשלה. צריך להעביר זאת לגורמים פרטיים. מה זה? האם זה ניפוח מנגנון הממשלה?

היו"ר א' גולדשמידט:

	אני מעמיד את הפניות האלה להצבעה.

ה צ ב ע ה

בעד - 5
נגד - 8
פניות מס' 256 עד 272 ועד בכלל ו-279 לוועדה התקבלו.


א' קרשנר:

	חמישה חברי-כנסת הצביעו בעד, ושמונה חברי-כנסת הצביעו נגד.

היו"ר א' גולדשמידט:

	הפניות לא אושרו. אני מבקש רביזיה.

דרך ההפרטה של חברת השיט הישראלית בע"מ ("צים")



היו"ר א' גולדשמידט:

	אני עושה לרגע פסק זמן בנושא ההעברות התקציביות, ונעבור לעניין הבקשה להפרטת "צים". להזכירכם, לפני כחודש קיימנו דיון בנושא הפרטת "צים" על-פי בקשת עורך-הדין ירון יעקובס, מנהל רשות החברות הממשלתיות. אנו לא הסכמנו באותו דיון לבקשה היתה לפנינו בנושא, נוכח התחושה שהיתה לנו שמיצוי המשא ומתן עם העובדים לא בוצע עד תום והיו מחלוקות גדולות מאד בין העובדים או בין "צים" לבין ההנהלה לבין הרשות ובעיקר בין ההנהלה לבינם. אנו שלחנו את העובדים, את החברה ואת הרשות לקיים משא ומתן ולנסות לגשר על פני הפערים ולבוא אלינו כאשר הדברים מסודרים.

	בהתאם למדיניות שאומצה ע"י כל חברי ועדת הכספים בנושא אישורי הפרטות או מרבית חברי ועדת הכספים,  כאשר אנו עושים או מאשרים מהלכים, כמובן אחרי שבדקנו את שאר הנושאים, בכפוף לאישור שאר הנושאים כמו דרך ההפרטה והאם זו הקצאה לציבור או האם זה גרעין שליטה וכדו' - אנו בודקים את נושא מיצוי זכויות העובדים בצורה קפדנית מאד, בלי לתת זכות וטו לעובדים אבל עם הרבה מאד משקל לנושא הגעה להבנה עם העובדים.

	הגיעו אלי הבוקר, כבר בשעה 08:30, אנשי ההנהלה ואנשי החברה, נציגי העובדים ונציג ההסתדרות בחיפה. מסתבר שישנה מחלוקת לגבי שני סעיפים מרכזיים, ואינני מציע שנכנס לכל הפרטים, ורק אומר זאת בראשי פרקים. סעיף אחד קשור בשאלת תוקף ההסכם הקיבוצי. יש הסכמה בסיסית להאריך את ההסכם הקיבוצי בעוד מספר שנים, והמחלוקת היא לגבי אורך התקופה. כמובן, שהעובדים רוצים תקופה יותר ארוכה, וההנהלה מוכנה לתקופה יותר קצר. אינני רוצה להכנס לזה, אך העובדים מדברים על עשר שנים וההנהלה מדברת על ארבע שנים. נושא נוסף הוא נושא פיטורי עובדים בגיל 50, מה שקרוי: פיטורים מוקדמים. דובר על כך, שתנאי הפיטורים יוסכמו כבר עכשיו מראש.

	על שני הנושאים האלה התקיים איזה שהוא ויכוח. ניסיתי, במהלך השעות שקדמו לישיבת הוועדה, לגשר בין הפערים. יכול להיות שמשהו התחיל לנוע, אך איננו יכולים לומר שהצלחנו למצות במהלך השעה וחצי הזו את מלוא היכולת. כאשר מדובר במשא ומתן בענייני עבודה שהוא תמיד מסובך וקשה, אינך גומר אותו, גם עם הרצון הטוב והרב ביותר, בתוך זמן קצר. מאידך גיסא, לא רצינו לגרום לכך שהעסק ייתקע ויידחה פעם נוספת. מצאו היועצים המשפטיים, על פי המלצת מנכ"ל רשות החברות שהוא גם משפטן במקצועו, ויחד עם סיוע משפטי נכבד מאד בדמותם של עורך-הדין פרופסור יוסי גרוס ועורכת-הדין אנה שניידר, הבנה שניתן לעשות פה את הפעולה הבאה: להחליט שאנו מאשרים את דרך ההפרטה, כאשר אנו מתלים את תוקף אישור דרך ההפרטה בכך שעד למועד בו ההצעות לציבור- - -

י' יעקובס:

	ההצעות אלינו.

היו"ר א' גולדשמידט:

	הצעות אלינו מצד גורמים אלה שמעוניינים לקנות - סמוך למועד הזה יובא הסכם בין העובדים לבין החברה, שסוגר את הבעיות שקשורות עם העובדים.

מ' פרוש:

	יובא ההסכם לכאן.

היו"ר א' גולדשמידט:

	יודיעו על כך לוועדה.

	עכשיו, אני קורא את ההחלטה המוצעת בהתאם. בעניין הזה, על-פי בדיקת גם היועץ המשפטי של העובדים, פרופסור גרוס, וגם היועצת המשפטית שלנו עורכת-הדין אנה שניידר וגם על-פי עורך-הדין ירון יעקובס, העניין הזה מעוגן בחוק החברות הממשלתיות סעיף 59(ב)(ח). לכן, אני מקריא את ההחלטה ואני מבקש את הסכמתכם להחלטה, ואז אנו מוציאים זאת לדרך. כלומר, גם מוציאים את העניין לדרך וגם שומרים על זכויות העובדים. זו ההצעה שאני מציע להצביע עליה: "בהתאם לסמכותה, לפי סעיף 59(ב)(ח) לחוק החברות הממשלתיות, התשל"ה-1975, הוועדה מאשרת את דרך ההפרטה של חברת 'צים', כאשר אישור זה מותלה בכך שהעובדים והנהלת החברה יודיעו לוועדה בכתב לפני המועד להגשת הצעות לרכישת המניות כי הושג הסכם בדבר זכויות העובדים. בלי הודעה לוועדה על הסכם כאמור - לא תבוצע ההפרטה".

מ' פרוש:

	זו הפרטה שלא יוכלו לצאת לציבור.

היו"ר א' גולדשמידט:

	לא תבוצע ההפרטה.

נ' לנגנטל:

	זו המשמעות.

היו"ר א' גולדשמידט:

	אני אומר כאן את הדברים בין כתלי ועדת הכספים בנוכחות נציגי כל הצדדים שאני רואה אותם בפני, כך שהדברים מוסכמים. אני מציע לחבריי להסתפק בדבריי ולהצביע.

ו' שירי:

	היושב-ראש גולדשמידט, זה צריך להיות חלק מתנאי המכרז שהולכים להוציא. אותו אחד שיש לו הסכם צריך לדעת שאלה תנאי ההסכם. מה יקרה?

א' וילן:

	יש מקרים, בהם עדיף לשמוע ולהצביע ולא לפרט.

י' גרוס:

	זה יהיה.

היו"ר א' גולדשמידט:

	נעשתה פה עבודה של שעתיים. אנו מנסים להוציא משהו חיובי. בואו ולא נקלקל זאת.

ע' חוגי:

	יש לי שאלה שאני רוצה להבינה.

היו"ר א' גולדשמידט:

	הנושא של כל משמעות דרך ההפרטה נדון כאן בהרחבה בישיבה קודמת. אינני מציע להעלות את הנושא מחדש. היתה ישיבה.

ו' שירי:

	יש לי התייחסות לנייר אותו הקראת. הסיכום הזה צריך להיות כחלק בלתי נפרד מזה.

א' שניידר:

	הוא בפרוטוקול הוועדה.

ו' שירי:

	אם אני מעוניין, לצורך העניין, אני רוצה לדעת שפתרתי את הבעיה עם העובדים.

י' יעקובס:

	ראשית, אתה צודק.

	שנית, זו החלטה פומבית של ועדת הכספים של הכנסת, ולהחלטה הזו יהיה פירסום שיופיע בחדרי המידע אליהם יכנסו המתמודדים והם יידעו לפני שהם מגישים את ההצעה.

ו' שירי:

	אם כך, מה הבעיה? תגיד שזה חלק בלתי נפרד מהמכרז.

י' יעקובס:

	זה מה שכתוב כאן.

ו' שירי:

	אינני משפטן, אבל אני מבין מה יכול להיות.

היו"ר א' גולדשמידט:

	אי אפשר לנסח החלטה בפורום של שלושים איש, כשכל אחד יתן משהו. ישבו, וניסו לנסח. אני חושב שהדברים די ברורים.

מ' גפני:

	האם זה מקובל על העובדים?

י' יעקובס:

	ודאי.

מ' גפני:

	מאה אחוז.

היו"ר א' גולדשמידט:

	העובדים יושבים פה, וההנהלה יושבת. מגיעים להסכמה של עובדים, הנהלה ורשות החברות - אנו לא צריכים למצוא את הפרצות בהסכמה הזו.

ע' חוגי:

	מה היום יש תוספת בהחלטה הזו לרשות החברות?

י' יעקובס:

	שאפשר להתחיל להתקדם בתהליך.

ע' חוגי:

	גם היום אפשר להתקדם בתהליך.

ו' שירי:

	העובדים ישתפו פעולה.

נ' לנגנטל:

	לפי הפירוש שאתה מסביר, והיה ובמשא ומתן שייערך בין הנהלת החברה, אתם והעובדים לא תגיעו להבנה--

א' שניידר:

	אז, אין הפרטה.

נ' לנגנטל:

	--באיזה שלב אתה מגיע לזה שאין לך הפרטה?

י' יעקובס:

	למרות שיכול להיות שזה מיותר, ברצוני לומר שני משפטים. מבחינה משפטית, לא הייתי צריך לבוא לפה לפני חודש או היום. לפי החוק, עלי לבוא לוועדת הכספים לקבל אישור בסוף התהליך.

היו"ר א' גולדשמידט:

	זה נכון לגבי סוג ההפרטה הזה. אל תתווכחו. מדובר על "לפני המועד", והשאלה היא מה ההגדרה של "לפני". אומרים שבכביש "אל תהיה צודק - תהיה חכם". בואו ונהיה חכמים. יש לנו פה הסכמה של כולם. למה אנו צריכים עכשיו לחפש את כל הנתיבים?

מ' גפני:

	אני בעד.

י' ליצמן:

	בסדר. בוא ונצביע.

היו"ר א' גולדשמידט:

	אני מעמיד זאת להצבעה.

ה צ ב ע ה


א' קרשנר:

	אחד-עשר חברי-כנסת הצביעו בעד.

נ' לנגנטל:

	עם כל הכבוד לך, אני רוצה לקבל את התשובה.

היו"ר א' גולדשמידט:

	ההצבעה בוטלה. מר יעקובס, סיים את תשובתך.

י' יעקובס:

	מכין שאני חושב שצריך לקדם כל תהליך הפרטה גם בסיכום עם העובדים וגם בהסכמת העובדים, באתי לכאן מלכתחילה.

	מה שאנו הגענו כעת להסכמה עם העובדים הוא, שאנו נתקדם - וזו ההחלטה שלכם היום - שאנו מתקדמים בתהליך מבחינת ההכנות, ואלה הכנות מורכבות של הערכות שווי, הכנת חדרי מידע ואלף ואחת פעולות הכנה, ובמקביל יתנהל משא ומתן.

	בפועל, גם בלי ההחלטה שלכם, אם לא נגיע להסכם עם העובדים, אף אדם שפוי לא יקנה את חברת "צים". אני עיגנתי זאת בכתב.

היו"ר א' גולדשמידט:

	האם זה מקובל עליך? תודה רבה.

	אני מעמיד זאת להצבעה. מי בעד? מי נגד? מי נמנע?

ה צ ב ע ה

דרך ההפרטה של חברת השיט הישראלית בע"מ ("צים") התקבלה פה אחד.


היו"ר א' גולדשמידט:

	זה אושר פה אחד.

	חג שמח וגמר חתימה טובה.

שינויים בתקציב לשנת 2000
(פניה מס' 274 לוועדה)



ישראל כץ:

	מה עם פניה מספר 234 לוועדה?

א' קרשנר:

	פניה מספר 253 לוועדה אושרה. לגבי פניה מספר 234 לוועדה, אינני יודע אבל זה לא בעניין בית-ג'אן.

היו"ר א' גולדשמידט:

	הוא יבדוק זאת.

נ' לנגנטל:

	פניות מספר 251 ו-252 אושרו, ובפניה מספר 253 לא דנו.

היו"ר א' גולדשמידט:

	פניה מספר 253 לוועדה אושרה בישיבה הקודמת, וזה נשאר בתיק בטעות. האם זה חידוש מבנים?

י' ליצמן:

	נושא חידוש מבנים לא אושר.

היו"ר א' גולדשמידט:

	זה עוכב ע"י חבר-הכנסת ליצמן, וזה עניין חידוש מבנים גם במיגזר החרדי.

א' קרשנר:

	עניין בית-ג'אן הוא בבקשה מספר 007-60 בחבילה הזו.

ישראל כץ:

	זה 1.250 מליוני ש"ח לבניית כיתות.

היו"ר א' גולדשמידט:

	תקרא לרפרנט.

	עתה, אנו עוברים לפניה מספר 274 לוועדה.

ע' חוגי:

	אנו רוצים, שהשר לביטחון פנים יבוא לפה ונדבר איתו. לא ניתן לבקר בבתי-סוהר ולראות את מצבם, וממילא אנו לא מוכנים לאשר שום דבר.

היו"ר א' גולדשמידט:

	אם כך, תצביעו נגד.

ח' פרננדס:

	מדובר בשינוי פנימי בתקציב המשרד לביטחון פנים. מדובר בתיקצוב 12 מליון ש"ח להקמה והרחבה של תחנות משטרה ברחבי הארץ: חיפה, שדרות ועוד שלוש תחנות אחרות, ואם תרצו - אעביר את הרשימה.

ע' חוגי:

	אני רוצה רביזיה, התייעצות סיעתית.

היו"ר א' גולדשמידט:

	תהיה הצבעה עוד חמש דקות לגבי פניה מספר 274 לוועדה.

י' ליצמן:

	האם אתה עושה יחד כמה פניות לגבי ביטחון פנים?

היו"ר א' גולדשמידט:

	כן. אני רוצה את כל הפניות לגבי ביטחון הפנים, ואחרי זה כל זה יהיה בהתייעצות סיעתית ולאחר מכן נצביע.

	אני חושב שזה לא נכון, ואני פונה אליכם בבקשה: משטרת ישראל נמצאת בימים אלה בשיא הלחץ שלה מטעמים ידועים, ואיננו צריכים לפרט זאת. יש בעיות שלכם עם המערכת בגלל נושא ביקורים בכלא רמלה, ואני מכבד זאת. אל תחברו את שני הדברים. תנו למשטרה הזו לעבוד. אל תעשו זאת. זה גם לא טוב לכם.

י' כהן:

	לא מחברים.

היו"ר א' גולדשמידט:

	הוא כבר דיבר על פניה מספר 274. חבר-הכנסת חוגי ביקש התייעצות סיעתית, ואצביע בעוד חמש דקות.

שינויים בתקציב לשנת 2000
(בקשה מס' 016-07 לוועדה)



א' קרשנר:

	עתה, בקשות מעוכבות.

י' ליצמן:

	היושב-ראש גולדשמידט, אני מוריד את ביטחון פנים במעוכבים.

היו"ר א' גולדשמידט:

	אבל, יש לך שותפים כמו חבר-הכנסת חוגי. חבר-הכנסת ליצמן הוריד את העיכוב שלו מכל מה שקשור לביטחון פנים.

א' קרשנר:

	בין הפניות המעוכבות פניות מספר 016-07 עד 020-07 כולל.

היו"ר א' גולדשמידט:

	זה נמצא בקובץ הפניות המעוכבות, ומדובר בפניות מספר 016-07 עד 020-07 כולל. בבקשה.

ח' פרננדס:

	מטרת בקשה מספר 016-07 תיקצוב מליון ש"ח הוצאה מותנית בהכנסה לתיגבור נושא פרוייקט אכיפה בחודשי הקיץ במספר דרכים, שהמשטרה מצאה לנכון לעשות.

היו"ר א' גולדשמידט:

	מדובר בתאונות דרכים, כלומר בתעבורה.

ח' פרננדס:

	כן, זו אכיפת תעבורה.

	החלק השני של הפניה  הוא השתתפות משרד הפנים  בסך שני מליוני ש"ח והמשרד לביטחון פנים כדי לשדרג את מערכת הרישום בגבולות: כל הפרוצדורה שם, מערכת המיחשוב וכו'. הגיעו להסכמה שהם ישתתפו.

ע' חוגי:

	האם לא משרד הפנים צריך לעשות זאת?

ח' פרננדס:

	זה משרד הפנים והמשרד לביטחון פנים. זו השתתפות.

היו"ר א' גולדשמידט:

	אני רוצה להצביע. חבר-הכנסת חוגי, האם אתה רוצה התייעצות סיעתית?

ע' חוגי:

	על זה - לא.

היו"ר א' גולדשמידט:

	אני מעמיד להצבעה את בקשה מספר 016-07 לוועדה.

ה צ ב ע ה

בקשה מס' 016-07 לוועדה התקבלה.


היו"ר א' גולדשמידט:

	בקשה מספר 016-07 לוועדה אושרה.

שינויים בתקציב לשנת 2000
(בקשות מס' 017-07 ו-018-07 לוועדה)



י' קרשנר:

	עתה, בקשה מספר 018-07.

ח' פרננדס:

	בפניה זו מדובר בהעברת עודפים מחוייבים בסך תשעה מליוני ש"ח. לכל הסכום הזה יש התחייבות חשב של המשרד לביטחון פנים. אלה עודפים מחוייבים משנת 1999.

היו"ר א' גולדשמידט:

	חבר-הכנסת חוגי, האם אתם מתנגדים? האם אתם רוצים התייעצות סיעתית?

י' כהן:

	מה זו "אמרכלות אסירים"?

ע' חוגי:

	אני לא יודע. אנו לא יודעים על מה זה. מה זה "שירות בתי-הסוהר"?

ח' פרננדס:

	אלה עודפים מחוייבים משנה שעברה.

ע' חוגי:

	מה זו "אמרכלות אסירים"?

היו"ר א' גולדשמידט:

	אל תעשו לי פיליבסטר. זו בקשה של 21 יום, ולא בקשה לוועדת הכספים. אתה עיכבת אותה.

ע' חוגי:

	אלה שינויים תקציבים מחוייבים - נכון?

ח' פרננדס:

	זה משנת 1999.

ע' חוגי:

	מה זו "אמרכלות סוהרים"?

ח' פרננדס:

	זה ציוד.

היו"ר א' גולדשמידט:

	אני מעמיד להצבעה את בקשות מספר 017-07 ו-018-07 לוועדה. מי בעד? מי נגד?

ה צ ב ע ה

בקשות מס' 017-07 ו-018-07 לוועדה התקבלו.


א' קרשנר:

	שבעה חברי-כנסת הצביעו בעד.

ו' שירי:

	שמונה הצביעו בעד.

היו"ר א' גולדשמידט:

	בקשות מס' 017-07 ו-018-07 לוועדה אושרו.

ע' חוגי:

	אני מבקש רביזיה.

היו"ר א' גולדשמידט:

	עוד חמש דקות תהיה רביזיה.

	מר קרשנר יתמוטט מכם. עם כל הקואליציות שלכם, הוא יתמוטט מכל הבלאגן.

ישראל כץ:

	איך אפשר לאשר דבר כזה, בלי לנסוע ולראות את הכלא?

י' כהן:

	צריך לסייר שם.

י' פריצקי:

	האם אתה רוצה סיור סיעתי או סיור של הוועדה?

ו' שירי:

	אני מציע לכם לראות את בית-המעצר בבאר-שבע.

היו"ר א' גולדשמידט:

	חבר-הכנסת ישראל כץ, לגבי דבריך קודם אתה צודק ומדובר בפניה מספר 234.


שינויים בתקציב לשנת 2000
(בקשה מס' 019-07 לוועדה)



א' קרשנר:

	יש את בקשות מספר 019-07 ו-020-07 לוועדה.

ח' פרננדס:

	הוא עדיין לא הגיע.

א' קרשנר:

	בבקשה מספר 019-07 מדובר על ביטוח שיניים, קנטינה לאסירים ושכירת מדריכי נגמלים.
	
ו' שירי:

	זה חשוב מאד.

היו"ר א' גולדשמידט:

	מדובר בטיפול שיניים לאסירים וגם קנטינה--

א' קרשנר:

	--וגמילה.

היו"ר א' גולדשמידט:

	אני מעמיד להצבעה את בקשה מספר 019-07 לוועדה. מי בעד? מי נגד?

ה צ ב ע ה

בקשה מס' 019-07 לוועדה התקבלה.


היו"ר א' גולדשמידט:

	בקשה מס' 019-07 לוועדה אושרה.

מ' גפני:

	יצחק כהן, האם אתה נגד טיפול שיניים?

ע' חוגי:

	אני מבקש רביזיה.


שינויים בתקציב לשנת 2000
(בקשה מס' 020-07 לוועדה)



היו"ר א' גולדשמידט:

	בבקשה מספר 020-07 לוועדה מדובר על הפשרת רזרבה לשכר עבור שוטרים. אני מעמיד בקשה זו להצבעה. 

ה צ ב ע ה

בקשה מס' 020-07 התקבלה.


ע' חוגי:

	רגע.

היו"ר א' גולדשמידט:

	בקשה מספר 020-07 לוועדה אושרה.

	האם יש עוד פניות לגבי ביטחון פנים?

א' קרשנר:

	אין.

היו"ר א' גולדשמידט:

	האם גמרנו את כל ביטחון הפנים?

א' קרשנר:

	כן.

היו"ר א' גולדשמידט:

	תודיע לשר לביטחון פנים, שהכל אושר. אבל, יש רביזיות.

שינויים בתקציב לשנת 2000
(בקשה מס' 036-33 לוועדה)



היו"ר א' גולדשמידט:

	מונחת לפנינו בקשה מספר 036-33 לוועדה בעניין החטיבה להתיישבות. אתם מקבלים את בקשה מספר 036-33 עכשיו, כי היא הגיעה מאוחר.

ח' פרננדס:

	מדובר בהעברת עודפים משנת 1999 לשנת 2000.

ו' שירי:

	לאן הכסף הזה הולך?

ח' פרננדס:

	יש לכם פירוט.

היו"ר א' גולדשמידט:

	גולן, בקעת הירדן, יו"ש וירושלים.

ח' פרננדס:

	בדיוק.

היו"ר א' גולדשמידט:

	כמו כן, דרום הר חברון וגוש קטיף.

מ' רז:

	אני נגד.

ו' שירי:

	גם אני נגד.

מ' רז:

	חבר-הכנסת נחום לנגנטל דאג להם ל-40 מליון ש"ח. מספיק.

דובר:

	אלה עודפים.

ו' שירי:

	אני מציע לקשור זאת לדברים נוספים.

ישראל כץ:

	זו ציונות. בבקעת הירדן מדובר בישובים שלך.

ו' שירי:

	יוציאו את יש"ע, ואנו נצביע בעד. מה הבעיה?

א' וילן:

	אנו אישרנו לפני שנה, כאשר היה קיצוץ גדול בתקציב החטיבה להתיישבות. לאחר קיצוץ כזה גדול, איך נשארו עודפים של 15 מליון ש"ח?

ח' פרננדס:

	זה משנת 1999.

היו"ר א' גולדשמידט:

	חברי-הכנסת רז ווילן, ברצוני להגיד לכם משהו עניינית ולא פוליטית. לגבי נושא החטיבה להתיישבות, מעבר להיבט התקציבי שלו, היו בזמנו בעיות בדרך השימוש בכספים. כיון שהנושא היה במעין מינהל אוטונומי שהיה מחלק את הכספים והיו על זה הערות קשות מאד של מבקרת המדינה, התקיים דיון מאד מייגע ומאד קשה באוצר מול החטיבה להתיישבות בהתייעצות עם היועצים המשפטיים, ונקבע בסופו של דבר הסכם מסגרת מאד מסודר שהפך את כל דרך חלוקת הכספים להרבה יותר תקנית ומסודרת ודומה למה שנעשה היום במשרדי ממשלה אחרים. בעניין הזה יש שיפור גדול מאד. פוליטית, אתם יכולים לא לתמוך ברמת-הגולן וזה עניין שלכם.

נ' לנגנטל:

	אלה עודפים.

א' וילן:

	מוציאים זאת אחר כך להפגנות פוליטיות.

ישראל כץ:

	האם בקיבוצים לא מוציאים להפגנות?

מ' רז:

	המיעוט הקטן של הכסף הוא לגבי רמת-הגולן. לגבי בקעת-הירדן, יו"ש וירושלים, צריך שיהיה ברור שלמחוז ירושלים אין שום קשר לירושלים. שום דבר שם, אפילו לא אגורה, לא הולך לירושלים.

נ' לנגנטל:

	בזה אתה צודק.

היו"ר א' גולדשמידט:

	גוש עציון.

נ' לנגנטל:

	זה לא לערים. היתה החלטה שלא מדובר בערים, אלא רק ישובים.

מ' רז:

	לגבי הכסף הזה, אנו יודעים טוב מאד. תיכף אספר לך סיפור מה שהיה לי לפני שנה, ותראה שאלה לא סיפורים.

היו"ר א' גולדשמידט:

	אבל, הדברים השתנו.

מ' רז:

	בתקציב שאושר במליאה, ואז לא הייתי חבר-כנסת, הם דיווחו על פעולה שניתן הכסף לדיאלוג עם נוער "שלום עכשיו" - פעולה שלא היתה מעולם.

ח' פרננדס:

	הכסף הוחזר לאוצר.

מ' רז:

	אני לא קיבלתי על זה אף פעם שום תשובה. אני רוצה לדעת לאן הולכים כל הכספים האלה - אם זה לעמותות פיקטיביות או לעמותות לא פיקטיביות או בריכת שחיה.

ח' פרננדס:

	זו לא תוספת.

מ' רז:

	האם אנו נצביע עכשיו לתת עוד 16 מליון ש"ח?

היו"ר א' גולדשמידט:

	יושב-ראש הקואליציה, חבר-הכנסת אופיר פינס-פז, אני מודה לך מאד. אתה יושב-ראש הקואליציה, וזו פניה של הממשלה. אם יושב-ראש הקואליציה נגד הממשלה, בסדר.

	אני מעמיד להצבעה את בקשה מספר 036-33 לוועדה. מי בעד? מי נגד?

ה צ ב ע ה
בעד - 10
נגד - 2
בקשה מס' 036-33 לוועדה התקבלה.


א' קרשנר:

	עשרה חברי-כנסת הצביעו בעד, ושני חברי-כנסת הצביעו נגד.

ישראל כץ:

	מי נגד הציונות?

א' וילן:

	אל תחלק פה ציונים.

ישראל כץ:

	לך לאום אל-פאחם.

א' וילן:

	מי אתה בכלל? - - -

ישראל כץ:

               - - -

מ' רז:

	זה הולך לבריכת שחיה. אני רוצה תשובה לאן הולך הכסף.

היו"ר א' גולדשמידט:

	חבר-הכנסת מוסי רז, תקבל ממנו תשובה מפורטת לאן הולכת כל פרוטה.

ו' שירי:

	חבר-הכנסת ישראל כץ, מה שחשוב לך זה ענייני, ומה שחשוב למישהו אחר - תתפלא אך זה גם ענייני.

היו"ר א' גולדשמידט:

	האם אתם מוכנים לתת לי להמשיך בישיבה?

ישראל כץ:

	יהודים גרים שם ברשות ובסמכות.

מ' רז:

	אלה בריכות שחיה.

ישראל כץ:
	
	למה בשער הנגב בונים מכללה ולמה לא בונים בשדרות?

מ' רז:

	איפה? על חשבון מי?

ישראל כץ:

	זה על חשבון שדרות.

מ' רז:

	האם אתה משווה בריכה למכללה?

ישראל כץ:

	יהודים גרים באישור ובסמכות - תן להם את האמצעים. תפנה אותם כחוק - אל תיתן להם. האם הם גנבים? האם יש פתרון פוליטי אחר?

נ' לנגנטל:

	אלה עודפים מחוייבים משנת 1999.

ישראל כץ:

	זו אותה דמגוגיה על אנשים. האם רק אחרי שיח'ים אתם רצים? אם זה היה אום אל-פאחם, הייתם מאשרים מיד.

מ' רז:

	מה זה קשור לחטיבה להתיישבות?

ישראל כץ:

	האם אתה יודע שזו הצעה של חבר-הכנסת אורון באלף אחוז?

נ' לנגנטל:

	חבר-הכנסת אורון היה השר.

שינויים בתקציב לשנת 2000
(פניות מס' 275 ו-276 לוועדה)



היו"ר א' גולדשמידט:

	הפניות הבאות הן פניות מספר 275 ו-276 לגבי בתי-חולים. מדובר בתוספת מיטות ותקציב תרופות. אני מקווה, שבעניין הזה יהיה קונצנזוס.

מ' גפני:

	לפי איזו חלוקה מציעים את המיטות?

ג' הרשקוביץ:

	מדובר בתיקצוב בתי-חולים ממשלתיים בהתאם לתכנית 2000. אלה מיטות חדשות שדורשות תיקנון של כוח-אדם. לכן, יש פה פתיחת מחלקות חדשות, ואני מוסיף להם תקציב. פה מדובר רק בבתי-חולים ממשלתיים. יש מיטות במסגרת קופות חולים ובתי-חולים ציבוריים. יש פה עוד מספר שינויים.

היו"ר א' גולדשמידט:

	מי בעד?

י' פריצקי:

	יש כאן העברות שאיננו מבינים בהן ידעיים ורגליים. הורדת מבית-החולים "ברזילי" באשקלון 11 מליון ש"ח והוספת לבית-חולים אחר.

ג' הרשקוביץ:

	אסביר.

י' פריצקי:

	עדיין לא שאלתי דבר. השאלה הבאה היא: אלו קריטריונים, אלו מבחנים, הפעלתם פה לכל הספר הגדול הזה?

מ' גפני:

	הוא כבר ענה על זה. הוא ענה בשקט.

י' פריצקי:

	עכשיו, אני מבקש שזה ייאמר בקול.

מ' גפני:

	דע לך, שחברי-הכנסת הם עם משונה. הם עסוקים בחטיבה להתיישבות, ולא שומעים את התשובות על בתי-החולים. עכשיו, ישמעו.

ג' הרשקוביץ: 

	יש שני נושאים מרכזיים. ראשית, יש נושא של פתיחת מיטות. כאתה אתה פותח מיטה - אני מוסיף תקן עם כסף. אין מיטה ריקה. זה דבר אחד, וזה במסגרת התכנית החדשה.

	שנית, יש פה עידכון מחירי יום אשפוז. מחיר יום אשפוז זה מחיר כמו שמתאימים כל מחיר אחר. ברגע שאתה עושה עדכון מחיר כזה, עליך להתאים את תקציב ההכנסות מצד אחד של בתי-החולים ואת תקציב ההוצאות של בתי-חולים; אם היה מחיר X ועכשיו המחיר יותר נמוך או יותר גבוה, אתה מתאים בהתאם את תקציב ההכנסה וההוצאה. בסך-הכל, יש פה הגדלה של תקציב בתי-החולים הממשלתיים.

י' פריצקי:

	שאלה פשוטה: לפי מה אתה מחליט שבאשקלון, עירו של חבר-הכנסת יצחק כהן, אתה מוריד מיטות ואתה מוסיף ב"פוריה"?

ג' הרשקוביץ:

	לא הורדתי מיטות בשום מקום, אלא רק הוספתי מיטות.

י' כהן:

	הורדת מיטות. הורדת פה ל"ברזילי" יותר מ-25 מליון ש"ח.

ג' הרשקוביץ:

	לא הורדתי מיטות.

י' כהן:

	מה היא ההורדה של 25 מליון ש"ח?

ג' הרשקוביץ:

	נניח, שיש עכשיו הנחת תקציב ואיננו יודעים מה ועדת המחירים תחליט. אני מניח - יש לי תחזיות התייקרות - שמחיר יום אשפוז יעלה ב-6%. בפועל, חתמו השרים על 4%. מה קורה? עליך להתאים את התקציב נומינלית. זה לא קיצוץ ריאלי. כיון שיש האטה, נניח, במחירים, המחיר יותר נמוך וגם ההוצאות. זה מקדם נומינלי לחלוטין. יש פה תוספת ריאלית לכל בתי-החולים--

י' כהן:

	--חוץ מבית-החולים "ברזילי".

ג' הרשקוביץ:

	לא. זה כולל בית-החולים "ברזילי".

י' כהן:

	אתה מוריד פה 25 מליון ש"ח.

ג' הרשקוביץ:

	הסברתי. ברגע שאתה עושה שינוי נומינלי ועדכנת מחירים, והמחיר יורד - זה לא קיצוץ. אין פה שום קיצוץ.

י' כהן:

	צריך לבדוק את זה.

ג' הרשקוביץ:

	תבדוק מה שאתה רוצה.

	משמעות הפניה הזו כרגע היא, שאם אין את התוספת התקציבית הזו- - -

י' כהן:

	יש בו חמש מאות מטופלים, והוא ימשיך להיות מוזנח. אני מבקש התייעצות סיעתית.

א' וילן:

	גם אני תושב העיר.

ג' הרשקוביץ:

	אין קיצוץ בשום דבר.

א' וילן:

	אלקים אדירים, תראה במה מדובר כאן. מה קורה לכם?

י' כהן:

	האפשר להוציא את סעיף "ברזילי"?

היו"ר א' גולדשמידט:

	הבנתי את עניין אשקלון. אלה שאלות פרטיות עכשיו. אל תענה לו.

י' פריצקי:

	לגבי בית-החולים "איכילוב", זה אותו דבר. אינני מבין מה קורה פה.

היו"ר א' גולדשמידט:

	אפשר לעצור פה כל פניה התקציבית עם הרבה מאד שאלות - כל אחד לגבי בית-החולים של איזורו. אני מאד מצטער, אך מדובר פה בכל מערך האשפוז הארצי של בתי-החולים הממשלתיים. אין לנו שום זכות מוסרית לעכב את העניין הזה. במקביל, אם למישהו נדמה שיש איזה שהוא עוול לבית-חולים קונקרטי זה או אחר, אפשר בהחלט לבדוק את העניין. אינני מציע לבדוק זאת. אינני מציע לעכב.

ו' שירי:

	העוול הכי גדול הוא לבית-החולים "סורוקה".

היו"ר א' גולדשמידט:

	אני מעמיד להצבעה את פניות מספר 275 ו-276 לוועדה. מי בעד? מי נגד?

י' כהן:

	יש הצעה לעניין.

היו"ר א' גולדשמידט:

	תגיד אותה לאחר ההצבעה.

דובר:

	לגבי נהריה, אמרו לי שזה עודפים. אני מצביע בעד.

ה צ ב ע ה

בעד - 12
נגד - אין
פניות מס' 275 ו-276 לוועדה התקבלו.


א' קרשנר:

	שנים-עשר חברי-כנסת הצביעו בעד.

היו"ר א' גולדשמידט:

	אין מתנגדים. הפניות אושרו.

	חבר-הכנסת יצחק כהן, מהי הצעתך?

י' כהן:

	הצעתי היא להוציא את נושא "ברזילי" ולאשר את השאר, ושייבדק העניין.

היו"ר א' גולדשמידט:

	אי אפשר. אף פעם לא עשינו זאת. אנו לא עושים זאת. אני מוכן לבדוק את עניין בית-החולים "ברזילי" באופן קונקרטי.

ג' הרשקוביץ:

	אין קיצוץ.

היו"ר א' גולדשמידט:

	חבר-הכנסת יצחק כהן, זה לא יכול להיות כך. אני חי באיזור עמק הירדן. תאר לעצמך שיש לי רשימה ענקית של בתי-חולים ומשהו לא מוצא חן בעיניי לגבי בית-החולים "פוריה" שאני נזקק לשירותיו, ואני עוצר את כל העניין. לדעתי, זה לא תקין. אמר פה הרפרנט, חד-משמעית, שאין קיצוץ. אתה חושב שיש. תבדקו את העניין ותחזרו אלי.

י' כהן:

	זה שחור על גבי לבן.

היו"ר א' גולדשמידט:

	 תהיה רביזיה - תהיה רביזיה.

ישראל כץ:

	עם כל הכבוד, הרפרנט של משרד האוצר יודע את ההיבטים. למה לא בא איש משרד הבריאות?

י' פריצקי:

	נכון.

ישראל כץ:

	הצבעתי בעד, ואני בטוח שלא מפלים כאן אף בית-חולים. אין כאן הגיון. אין לו תשובות.

היו"ר א' גולדשמידט:

	חבר-הכנסת שירי, החלף אותי קצת.

י' כהן:

	היושב-ראש גולדשמידט, אני מבקש את רשות הדיבור.

היו"ר א' גולדשמידט:

	אינני יכול לצעוק, וזו בעיה.

י' פריצקי:

	זה אושר. היושב-ראש, אני מבקש לקבוע כאן דיון. אני רוצה להבין את מדיניות משרד הבריאות לגבי קיצוצי מיטות ולא מיטות.

היו"ר א' גולדשמידט:

	צפוי דיון בוועדה על משרד הבריאות לפני התקציב.

י' פריצקי:

	לפני התקציב אנו בבית משוגעים, ועכשיו יש לנו עוד קצת זמן.

היו"ר א' גולדשמידט:

	איזה זמן יש לך? יש לך ישיבה בשבוע הבא, ואחרי זה חול המועד סוכות ולאחר מכן אנו מתחילים את מושב הכנסת. לדעתי, יהיה המון זמן, כי לא יעבירו את התקציב בקריאה ראשונה.

י' כהן:

	אני מבטל את הרביזיה, ואני מצטרף לתומכים. אבל, כדי שלא יהיו דברים תלושים מהאויר, אני מבקש שהוועדה תסייר בבית-החולים "ברזילי". בית-החולים "שיפא" בעזה הרבה יותר מפואר ונותן שירותים הרבה יותר טובים מבית-חולים שנותן שירותים לאוכלוסיה של 650 אלף נפש.

היו"ר א' גולדשמידט:

	אני מוכן לסייר בבית-החולים "ברזילי". סיירנו במספר בתי-חולים.

י' כהן:

	תראה את מחלקת ילדים שהיא מלפני חמשים שנה.

היו"ר א' גולדשמידט:

	האדם האחרון, שאתם יכולים לחשוד בו שאיננו רוצה לעזור לבתי-החולים, זה אני, במיוחד בפריפריות.

י' ליצמן:

	היושב-ראש גולדשמידט, אני רוצה סיור גם בכלא מעשיהו.

היו"ר א' גולדשמידט:

	לגבי כלא מעשיהו, אני לא- - -

י' ליצמן:

	למה לא?

היו"ר א' גולדשמידט:

	כשרציתי לבדוק את המצב בבתי-מעצר, בלי שהיה חבר-כנסת זה או אחר או מנהיג פוליטי בכלא, הלכתי לישון לילה בבית-המעצר באבו-כביר, וזאת בלי אירוע ציבורי כזה או אחר.

ע' חוגי:

	הבעיה היא, שלא נעשה כלום.

היו"ר א' גולדשמידט:

	חבר-הכנסת שירי, החלף אותי.

ו' שירי:

	כאשר אתה עובר על טבלת כל בתי-החולים במדינת ישראל, אתה רואה שמהצפון הרחוק עד מרכז המדינה- - -

נ' לנגנטל:

	היושב-ראש, למען בריאותך, אני מציע שתעשה הפסקה.

היו"ר א' גולדשמידט:

	לא אעשה.

ו' שירי:

	היושב-ראש גולדשמידט, אתה דיברת על עניין אישור התקציב. בשנה שעברה, בדיוק באותה תקופה, היו הבטחות של שר הבריאות הקודם וגם של מנכ"ל משרדו על דבר אלמנטרי. חבר-הכנסת יצחק כהן אמר, שבית-החולים "ברזילי" באשקלון יותר גרוע מאשר בית-החולים "שיפא". אני אומר לו,שבית-החולים בו מספר הלידות הכי גדול במדינת ישראל הוא בית-החולים "סורוקה".

ישראל כץ:

	ב-4 מיליארדים שהולכים לתת, שיתנו גם לבדואים. יש שם בדואים.

ו' שירי:

	אי אפשר לדעת. אולי מחר בתך או בנך יבואו לגור בבאר-שבע.

ישראל כץ:

	אתה צודק.

ו' שירי:

	נכון להיום, כשאנו יושבים כאן, זהו בית-החולים היחיד במדינת ישראל שנשים יולדות בו בין וילונות ללא קיר המפריד ביניהן. כמו כן, 50% מהלידות הן של הבדואים.

ישראל כץ:

	מה אמרתי? זו עצה אמיתית.

ו' שירי:

	הם הבטיחו, ואפשר לראות את זה. לא קיימו שום דבר מההבטחות, וחיכו לשנה הבאה.

	יש הבטחה של שר הבריאות החדש, לאחר סיור בו אמר "אני לא מאמין שבמדינת ישראל יכול להיות דבר כזה", לגבי 20 מליון דולר בשלוש שנים להקים חדרי לידה חדשים, ומדובר ב-12 אלף לידות בשנה, כשבבית-החולים אחריו ברשימה יש רק 6,000 לידות בשנה. 

ישראל כץ:

	מה זה אומר?

ו' שירי:

	זו ההתייחסות, וראיתי את הטבלה מהצפון הרחוק ועד בית-החולים "ברזילי" לצורך העניין.

	חבר-הכנסת יצחק כהן, הורידו, אבל לפחות נותנים משהו. בית-החולים "סורוקה" לא מופיע כלל.

י' כהן:

	לא קיבלו. לא נתנו לו כלום.

ע' חוגי:

	יש שינוי. זה בית-חולים של קופת-חולים.

ו' שירי:

	זה לא נכון. 50% מההקצבה של "סורוקה" זה מכספי משרד הבריאות.

ע' חוגי:

	לא. זה בית-חולים של קופת-חולים.

ו' שירי:

	זה צריך להופיע בתקציב משרד הבריאות לקופת-חולים.

ע' חוגי:

	לא.

היו"ר א' גולדשמידט:

	נצא להפסקה, ואחדש את הדיון בעוד עשר דקות - בשעה 11:40.


	(הישיבה הופסקה בשעה 11:30.)

(הישיבה חודשה בשעה 11:50.)


שינויים בתקציב לשנת 2000
(פניה מס' 282 לוועדה)



היו"ר א' גולדשמידט:

	אני מחדש את ישיבת הוועדה. מונחת לפנינו פניה מספר 282 לוועדה בעניין הרפורמה בענף הרפת - 20 מליון ש"ח.

ח' פרננדס:

	הפניה נועדה להפשיר 20 מליון ש"ח שהיו בעתודה לרפורמה בענף הרפת.

היו"ר א' גולדשמידט:

	מי בעד?

י' כהן:

	אני נגד.

היו"ר א' גולדשמידט:

	האם אתה נגד? האם אין לכם רפתנים? מדובר על הרפורמה בענף הרפת.

מ' גפני:

	אנו מצביעים נגד החקלאות.

נ' לנגנטל:

	אתם מצביעים עכשיו נגד. למה? האם זה בגלל השמיטה?

מ' גפני:

	הוא עיכב את הרשיונות. לא יהיה לי מה לאכול. האם אתה תכריח אותי?

נ' לנגנטל:

	אני לא מכריח אותך. אני אומר לך: תאכל אוכל של הרבנות. אתה יכול לאכול פירות.

מ' גפני:

	האם אתה יכול להגיד לי מה קרה למדינה הזו?

נ' לנגנטל:

	אלה ספיחים מהשנה שעברה. עד אז, נגמור את העניין.

מ' גפני:

	איזו צורהזו? מה קרה פה?

היו"ר א' גולדשמידט:

	עדיין לא הצבעתי.

	מה הבעיה שלכם עם החקלאות? אני רוצה להבין מה הבעיה. מה עניין שמיטה להר סיני תרתי משמע? מה עניין הרפורמה בענף הרפת לעניין השמיטה?

מ' גפני:

	ברצוני לומר באופן--

היו"ר א' גולדשמידט:

	--חברי, ידידותי ומתוך הרבה הערכה וכבוד.

מ' גפני:

	לא התכוונתי לזה.

היו"ר א' גולדשמידט:

	אני משלים את דבריך. אבל, בסוף, אתה נגד. ואז, איך אתה עוזר לי?

מ' גפני:

	היושב-ראש גולדשמידט, אינני חושב, שהיתה העברה אחת עד עכשיו שלא הצבעתי בעד.

	הבוקר התברר, שפתאום במשרד החקלאות עיכבו את כל הרשיונות, ואינני יודע משום מה. נגמר הסיפור, ובשבוע הבא לא יהיה לנו מה לאכול. האם זו התנהגות משרד החקלאות? לא היה דבר כזה. זה כבר לא ויכוח אידיאולוגי.

דובר:

	איזו פניה זו?

מ' גפני:

	מדובר על משרד החקלאות.

מ' פרוש:

	זו פניה מספר 282 לוועדה.

א' פינס-פז:

	- - - 

מ' גפני:

	חבר-הכנסת אופיר פינס-פז, הצבעתי בעד העברות יותר מהחברים שלך. האם אתה רוצה שלא יהיה מה לאכול?!

דובר:

	יש לך קושי.

מ' גפני:

	יש לי קושי. יש לי קדחת.

היו"ר א' גולדשמידט:

	מה היא הרפורמה?

ח' פרננדס:

	הרפורמה ברפת מתבצעת לפי החלטת ממשלה מלפני שנה וחצי. מטרת הרפורמה היא, שהיא באה לנצל יתרונות לגודל בענף הזה. מעודדים רפתנים קטנים לצאת מהענף - להגדיל את הרפתות - ע"י השקעה בציוד. בנוסף, מכניסים את כל נושא איכות הסביבה; פרות מזהמות את הקרקע מאד בגלל השפכים שלהן.

ע' חוגי:

	מי המונופול החדש?

ח' פרננדס:

	אין מונופול. מה שמנסים לעשות זה להגדיל את הרפתות.

ע' חוגי:

	אני רוצה לדעת איפה תהיינה הרפתות.

ישראל כץ:

	לפני ההצבעה, האם אפשר לקבל תשובה לשאלה לאן הולכים 20 מליון הש"ח או בכלל ברפורמה בענף החלב מה הם האיזורים? האם יש לכם פירוט?

ח' פרננדס:

	יש את מינהלת ההשקעות בחקלאות, והיא שמרכזת את הנושא. אני יכול להביא לך.

ישראל כץ:

	אני רוצה נתונים לפני הישיבה.

ח' פרננדס:

	חבר-הכנסת ישראל כץ, זה לכל הארץ - לכל מי שמעוניין.

ישראל כץ:

	אני מדבר מעשית.

ח' פרננדס:

	מה זה "מעשית"? זה כל מי שמעוניין. אתה רוצה - תגדיל, אינך רוצה - אל תגדיל. אף אחד לא כופה עליך להגדיל. זהו שוק חופשי.

היו"ר א' גולדשמידט:

	הרפורמה היא לטובת היתרונות לגודל.

ע' חוגי:

	אני רוצה, שהממונה על ההגבלים העסקיים יבוא לפה ויסביר. זה לא יתכן.

ח' פרננדס:

	זה לא קשור.

היו"ר א' גולדשמידט:

	אלה יצרני החלב, וזו לא "תנובה".

ח' פרננדס:

	אתה יכול להתקשר למי שאתה רוצה. זה לא כלכלי.

ישראל כץ:

	הבקשה שלי לא קנטרנית.

היו"ר א' גולדשמידט:

	הוא אמר, שזה לא הולך לפי איזורים.

ח' פרננדס:

	זה לא לפי איזורים. זה כל הארץ.

ישראל כץ:

	אני רוצה לדעת מה קורה באופן מעשי.

ח' פרננדס:

	אני לא יודע. אם אתה רוצה, אני יכול לפנות למינהלת ההשקעות. זה נעשה באופן חופשי, ואנו לא מנווטים זאת.

ישראל כץ:

	יבוא מנכ"ל משרד החקלאות. עם כל הכבוד לך, אתה עונה כאן תשובות טכניות.

ח' פרננדס:

	אני יכול לשלוח תדפיס. זה מגוחך.

ישראל כץ:

	אני צריך את הפרוצדורה.

ח' פרננדס:

	אתה רוצה - אשלח לך לגבי כל חקלאי מי שביקש. חבר-הכנסת ישראל כץ, אם אתה מעוניין, אני יכול להבטיח לך שמינהלת ההשקעות בחקלאות יפקססו למשרדך את כל החקלאים שהשתתפו ברפורמה ברפת: מי קיבל וכמה? אין עם זה שום בעיה.

ישראל כץ:

	בסדר.

היו"ר א' גולדשמידט:

	האם אתה רוצה לעכב זאת עד אז?

מ' גפני:

	חבר-הכנסת ישראל כץ, האם אתה איתם?

ישראל כץ:

	לא.

ו' שירי:

	חבר-הכנסת גפני, התחלנו בהצבעה- - -

ישראל כץ:

	אני מבקש, שהפירוט יגיע לפני ההצבעה.

ו' שירי:

	אינני מבין. האם כל דבר אתם? האם בכל דבר יש לכם יד? כמה רפתות יש לכם?

י' פריצקי:

	קודם כל, הם חולבים. אני מתפלא, שאינך מבין זאת עד עכשיו.

מ' גפני:

	חבר-הכנסת פריצקי, אתה הצבעת נגד ואני בעד. כל הזמן הצבעתי בעד. זה לא יכול להיות כך.
	
א' פינס-פז:

	אני אומר לך: אם מערבבים, אז מערבבים את הכל.

מ' גפני:

	לא, זה לא יכול להיות.

י' פריצקי:

	מה זה פה? חקלאים דתיים בגוש קטיף עובדים, משום שיש להם מצע מנותק, יש להם היתר מכירה והם עובדים. אתה מדבר על הקצבה יחודית למיגזר מאד ספציפי כהקצבה, כהסכם פוליטי--

ו' שירי:

	לא.

י' פריצקי:

	--כהסכם פוליטי שבייגה עשה עם מפלגה מסויימת.

מ' גפני:

	אינך מבין זאת.

י' פריצקי:

	תאמין לי, שאני מבין.

ו' שירי:

	אני מבקש, שחבר-הכנסת פריצקי לא ירגיז אותם. אחרת, תהיה לנו שנת שמיטה כל שלוש שנים.

י' פריצקי:

	אדוני היושב-ראש, מה עכשיו?

היו"ר א' גולדשמידט:

	מי בעד פניה מספר 282 לוועדה?

נ' לנגנטל:

	אני לא מצביע.

היו"ר א' גולדשמידט:

	חבר-הכנסת לנגנטל, למה אינך מצביע?

נ' לנגנטל:

	אני לא יכול. מה אעשה? האם אגיד לפני כולם?

מ' גפני:

	לא. חבר-הכנסת לנגנטל, תעשה לי טובה.

א' פינס-פז:

	חבר-הכנסת גפני, אתה לא בסדר.

מ' גפני:

	לא. האם אתה רוצה שויון?

ע' חוגי:

	האם אתה מאיים?

נ' לנגנטל:

	אני שואל אותך שאלה: - - - עיסקאות.

מ' גפני:

	אלה לא עיסקאות. אני אומר על השולחן הוועדה.

נ' לנגנטל:

	יש לי בקשה, ויש את הפניה השניה.

ח' פרננדס:

	שינויים במינהלה.

נ' לנגנטל:

	יש בעיה של ההעברות שלי. אתה ואני לא מצליחים להעביר את ההעברות. אין לי רוב.

היו"ר א' גולדשמידט:

	בגלל חוסר רוב, אינני מצביע על משרד החקלאות. תיתנו אתם דין וחשבון לשולחים שלכם.

ח' פרננדס:

	יש עוד שתי פניות. יש את נושא יחידת הפיצו"ח.

היו"ר א' גולדשמידט:

	אין שום דבר. אפשר לסגור את המדינה.

ישראל כץ:

	אולי את נושא הפיצו"ח אפשר להעלות.

היו"ר א' גולדשמידט:

	אין לי רוב. מה אתה רוצה? האם אני עשיתי את זה? האם אני החלטתי על הקואליציה הזו? האם אני בחרתי את הכנסת הזו?

ישראל כץ:

	אני מדבר על הפיצו"ח.

היו"ר א' גולדשמידט:

	רפרנט החקלאות, חיים פרננדס, תעביר לשבוע הבא לחבר-הכנסת ישראל כץ את החומר שהוא ביקש, כי ביום רביעי הבא אני צריך להצביע על זה בין היתר.

	אם הייתי היום בערוץ 2 בטלויזיה, הייתי שולח לפה במאי שיישב פה חצי שנה, יעשה סרט ולאחר מכן יקרין אותו ב-PRIME TIME.

י' פריצקי:

	אפשר שיהיה הבמאי הזה בישיבות הממשלה.

היו"ר א' גולדשמידט:

	תתפלא, אך בישיבות הממשלה הכל שקט. האם אתה חושב שישיבות הממשלה הן כמו פה?

מ' גפני:

	היושב-ראש, בוועדות כספים כשהיתה הקואליציה היו העברות שלא עברו.

היו"ר א' גולדשמידט:

	לא דיברתי על העברות. דיברתי על הבלאגן.

מ' גפני:

	תמיד יש בלאגן בוועדת כספים.

שינויים בתקציב לשנת 2000
(פניה מס' 285 לוועדה)



היו"ר א' גולדשמידט:

	הפניה הבאה היא פניה מספר 285 לוועדה.

א' שביט:

	אנו עושים פניה להעברת תקציבים בין תכניות בתקציב הפיתוח של כבישים עירוניים, ועמליה פדון ממשרד התחבורה תסביר זאת.

ע' פדון:

	הקו המנחה המרכזי הוא פרוייקטים שמתקדמים בקצב גבוה יותר לעומת פרוייקטים שמתעכבים בביצוע. מעבירים לפרוייקטים שמתקדמים בביצוע.

היו"ר א' גולדשמידט:

	תני לנו דוגמא.

ע' חוגי:

	מה קורה עם כביש נהריה?

ו' שירי:

	לגבי כביש באר-שבע-דימונה, היתה התחייבות. 

ע' פדון:

	כביש באר-שבע-דימונה זה של מע"צ, וזה לא קשור.

א' שביט:

	זה לא קשור. זה פיתוח כבישים עירוניים.

ע' פדון:

	כביש נהריה זה מע"צ, וזה לא בבקשה הזו.

ו' שירי:

	מה עם דרך חברון ובאר-שבע?

ע' פדון:

	דרך חברון ובאר-שבע הוא פרוייקט מתקדם.

ו' שירי:

	האם הגדלתם את התקציב השנה?

ע' פדון:

	היה תקציב השנה, ולא הגדלנו.

ו' שירי:

	אבל, על זה דיברנו בתחילת השנה. אמרנו, שבמידה ולקראת סוף השנה יהיו פרוייקטים תקועים - וזה בדיוק מה שאת אומרת - יגדילו במקומות שזה מתקדם. בדרך חברון זה התקדם, ואף אחד לא הגדיל באגורה.

ע' פדון:

	דרך חברון התקדם עד התקציב שהיה.

ו' שירי:

	עובדה שכרגע לא עובדים, כי גמרו את התקציב של השנה.

א' שביט:

	יש לזה גם הרשאה.

ו' שירי:

	לא עובדים, כי גמרו את התקציב של השנה. דיברתי על הדבר הזה גם עם שר האוצר. הכביש הזה - כבר עובדים עליו שש שנים.

ע' פדון:

	היו בעיות.

י' כהן:

	כביש לטרון - אחת-עשרה שנים.

ו' שירי:

	ראית שלפחות חיברו קטע רציני של הכביש הזה. אינני מדבר על עשרות מליונים אפילו בכל הסיפור הזה. כל שנה מאשרים 2, 3 או 4 מליוני ש"ח.

	אנו עכשיו בחודש אוקטובר. האם אתם מתכוננים על שלושת החודשים הקרובים האלה לאשר סכום נוסף?

ע' פדון:

	אם יכולת הביצוע תהיה מהתקציב שיש - כן, חד-משמעית.

ו' שירי:

	כרגע, לא עובדים. האם אתה לא מבין שאין תקציב? אתה לא מבין.

נ' לנגנטל:

	זה צריך להיות אינטרס של המשרד.

ע' פדון:

	אני רוצה לחזור לסיים פרוייקטים. יש INCENTIVE לסיים פרוייקטים.

ו' שירי:

	בסדר. אין בעיה. אני מבקש לקבל את הנייר איך אתם רואים את סוף הפרוייקט ובכמה?

ע' פדון:

	אין בעיה.

ע' חוגי:

	האם יש MATCHING ?

ע' פדון:

	כן, יש MATCHING של 30%. אם הן לא עומדות, זה אחד הדברים שמעכבים.

היו"ר א' גולדשמידט:

	אני מעמיד להצבעה את פניה מספר 285 לוועדה.

ע' פדון:

	אולי אענה.

י' ליצמן:

	אין צורך.

ה צ ב ע ה

פניה מס' 285 לוועדה התקבלה פה אחד.


היו"ר א' גולדשמידט:

	פניה מספר 285 לוועדה אושרה פה אחד.

דובר:

	מה עם כביש עוקף נהריה?

ע' פדון:

	זה מע"צ.

	עיריית תל-אביב בנתיבי איילון זה 25%. יש לה חלק בנתיבי איילון.

ע' חוגי:

	האם זה רשות הרכבות או רק- - -?

ע' פדון:

	לא. זה לכבישים ולרכבת הקלה.

ע' חוגי:

	זה לא קשור.

ע' פדון:

	בעיריית תל-אביב זה שיפוץ כבישים קיימים.

ע' חוגי:

	האם גם ירושלים?

ע' פדון:

	בירושלים יש חיבור כביש 35 וכביש צפון ל-45.

שינויים בתקציב לשנת 2000
(פניה מס' 240 לוועדה)



היו"ר א' גולדשמידט:

	עתה, פניה מספר 240 לוועדה.

א' שביט:

	בפניה מספר 240 לוועדה יש העברה בתקציב של מע"צ, תקציב 80, לעבודות מימון גורמי חוץ. נציג מע"צ יסביר זאת.

ו' סימון:

	אלה עבודות בכסף. אלה עבודות, שמתבצעות ע"י מע"צ עבור משרדים אחרים, עבור גורמי חוץ אחרים, כמו משרד השיכון ומשרדים אחרים.

דובר:

	האם אלה כבישים?

ו' סימון:

	כן.

י' ליצמן:

	מה זה "משרדים אחרים"?

ו' סימון:

	אלה עבודות עבור משרד השיכון ומשרד המשטרה.

היו"ר א' גולדשמידט:

	אני מעמיד להצבעה את פניה מספר 240 לוועדה.

ה צ ב ע ה

פניה מס' 240 לוועדה התקבלה פה אחד.


היו"ר א' גולדשמידט:

	פניה מספר 240 אושרה פה אחד.


שינויים בתקציב לשנת 2000
(פניות מס' 242 ו-243 לוועדה)



היו"ר א' גולדשמידט:

	עתה, פניות מספר 242 ו-243 לוועדה.

א' שביט:

	זו הרשאה להתחייב ממשרד השיכון למע"צ.

ו' סימון:

	מדובר על פרוייקט כביש 6400 - נצרת העליונה. זהו כביש חדש. זה פרוייקט שהוא  בהשתתפות גם של משרד השיכון. בעצם, זו ההרשאה.

ע' חוגי:

	מה זה "מסילות ברזל"?

א' שביט:

	הסעיף המרכזי נקרא: "כבישים ומסילות ברזל", וזה הכל.

ו' שירי:

	היושב-ראש גולדשמידט, האם אתה זוכר את ההבטחה של הנסיעה לדימונה? תראה עד היום איך הם מתייחסים לדבר הזה. 

ישראל כץ:

	עוד הבטחה, שהממשלה לא קיימה.

ו' סימון:

	מסילות זה לא אנחנו. זה לא נכון.

ו' שירי:

	למה אתה אומר לי "לא נכון"? האם אתה היית כאן?- - -
 
ישראל כץ:

	אני מבקש שדברי חבר-הכנסת שירי יכנסו לפרוטוקול - הפרת הבטחה של הממשלה.

דובר:

	חבר-הכנסת שירי, תצביע נגד.

ו' שירי:

	אני נגד, ואני אומר זאת בצורה ברורה. היושב-ראש גולדשמידט צריך להצביע נגד.

היו"ר א' גולדשמידט:

	אם אתה חושב שכאשר אתם תהיו בממשלה לא יפרו לך הבטחות, אתה טועה.

ישראל כץ:

	אבל, כדי להגיע לממשלה, עלי לחשוף בפני הציבור את הפרוטוקולים.

ו' שירי:

	חבר-הכנסת ישראל כץ, כל עוד זה רק הקטע של הנגב, אף אחד לא יוכל להצביע נגדי.

ו' סימון:

	כביש באר-שבע-דימונה הוא כביש שמתוקצב בסכום של 46 מליון שקל בשנה הבאה, והכביש הזה הולך להסתיים.

היו"ר א' גולדשמידט:

	האם זה יהיה דו-מסלולי?

ו' שירי:

	עובדים עליו כבר שש שנים.

ו' סימון:

	הפרוייקט הזה הוא באורך כ-11 ק"מ ובאומדן של 200 מליון שקל. בקצב ההתקדמות שלנו וגם הקצאת התקציבים אין לנו אפשרות להשקיע 400 מליון שקל בשלוש שנים.

ו' שירי:

	אבל, יש התחייבות של שר האוצר השנה כלפי מע"צ בעוד 20  מליון שקל - להגדיל השנה, כלומר לשנת 2000. האם אתה לקחת זאת בחשבון?

ו' סימון:

	זה כסף אחרי שהושקע שם סכום של 75 מליון שקל.

ו' שירי:

	הכביש הזה הוא 200 מליון שקל, אבל זה 75 מליון שקל וכבר שש שנים עובדים. יש התחייבות שבשנה הבאה הכביש הזה ייגמר. בכביש הזה כל שני וחמישי נהרגים אנשים.

ו' סימון:

	אנו עושים שם כביש דו-מסלולי.

ו' שירי:

	אני יודע. הסיכום עם שר האוצר ובנצי סלמן מנכ"ל משרד התחבורה היה להגדיל השנה, לשנת 2000, ולסיים אותו באמצע 2001.

ו' סימון:
	עוד שניה אני אומר מתי הלו"ז הראשון. בסוף 2001 הכביש גמור.

ישראל כץ:
	האם זה לפני מאי או אחרי מאי?

ו' שירי:
	מדובר על יוני 2001.

ו' סימון:
	לגבי הכביש הזה,  על-פי הלו"ז שקבע מנכ"ל מע"צ זה דצמבר 2001.

ו' שירי:
	האם אתה אמרת שהשקיעו 75 מליון שקל?

ו' סימון:
	זה פרוייקט משותף.

ו' שירי:

	הפרוייקט הזה הוא כמעט 200 מליון שקל. האם אתה אומר שלשנה הבאה זה יהיה 120 מליון שקל?
 
ו' סימון:
	לא. הפרוייקט הזה משותף. המימון משותף בין המון גורמים. לא נשאר לנו הרבה להשקיע.

ו' שירי:

	זו דוגמא קלאסית איך מתייחסים במשרד הזה. בשבוע שעבר חנכו את קו הרכבת לבאר-שבע. יש התחייבות של מנכ"ל המשרד לגבי מסוף נוסף ליד האוניברסיטה - 13 מליון שקל. בנצי סלמן ידע על ההתחייבות הזו, ואיציק מרדכי נתן את ההתחייבות הזו. בא השר החדש ואמר: "אין לי את התקציב, כי אני צריך את התקציב הזה לרכבת לראש-העין" שזה הרבה יותר בוער לו. אני אומר לך, שיש בעיה. הוא בחור 'על-הכיפאק', אך אי אפשר לעבוד איתו. אותו דבר הוא עשה לנו עם תקציב הפירסום במשרד התיירות; הוא הוריד את התקציב משני מליוני שקלים ל-140 אלף שקל. הוא התחייב לפני הוועדה, ולא עשה את זה. מה אני יכול לעשות? הוא חבר טוב שלי. יש רכבת לנהריה, ולדימונה אין. למה?

היו"ר א' גולדשמידט:

	זה בפניה אחרת, וזו לא הפניה הזו.

	אני מעמיד להצבעה את פניות מספר 242 ו-243 לוועדה. זו פניה בעיקר לגבי כביש נצרת עילית עליונה. מי בעד? מי נגד?

ה צ ב ע ה

פניות מס' 242 ו-243 לוועדה התקבלו פה אחד.

היו"ר א' גולדשמידט:

	פניות 242 ו-243 אושרו פה אחד.

ו' שירי:

	אני מבקש לרשום שבפעם הבאה שאתה בא תחשוב פעמיים.

שינויים בתקציב לשנת 2000
(פניה מס' 244 לוועדה)



היו"ר א' גולדשמידט:

	עתה, פניה מספר 244 לוועדה.

א' שביט:

	בפניה מספר 244 מדובר בתקציב הארגוני של מע"צ. עושים פה איזון בין הסעיפים של כוח-האדם, בגלל שחלק יש לנו בעודף וחלק בחוסר.

היו"ר א' גולדשמידט:

	אני מעמיד להצבעה את פניה מספר 244 לוועדה.

ה צ ב ע ה

פניה מס' 244 לוועדה התקבלה.


היו"ר א' גולדשמידט:

	פניה מספר 244 לוועדה אושרה.

י' פריצקי:

	מה זה "מפעלי אספלט"? אני רוצה פירוט של התקנה התקציבית הזו.

א' שביט:

	זו תקנה של כוח-אדם שם. התקנה שאתה לא רואה אותה היא תקנת כוח-אדם.

י' פריצקי:

	האם יש למע"צ מפעלי אספלט?

ז' בוים:

	כן, יש להם בדרום.

נ' לנגנטל:

	בין השאר, מע"צ לא רק קונה שירותים אלא גם עושה.

שינויים בתקציב לשנת 2000
(פניה מס' 297 לוועדה)



היו"ר א' גולדשמידט:

	עתה, פניה מספר 297 לוועדה.

ו' סימון:

	בפניה זו מדובר על מיתחם כורזים. עדיין לא קיבלנו את הכסף.

היו"ר א' גולדשמידט:

	מדובר פה על תשלום עבור דרך הגישה למיתחם ביקור האפיפיור בהר האושר בצפון.

	אני מעמיד להצבעה את פניה מספר 297 לוועדה. מי בעד? מי נגד?

ה צ ב ע ה

פניה מס' 297 לוועדה התקבלה.

היו"ר א' גולדשמידט:

	זה אושר. שלושה הצביעו נגד, אך ראיתי שהיו שבעה או שמונה חברי-כנסת שהצביעו בעד. זה מקובל עליכם - נכון? 

	ליתר ביטחון, שוב אני מעמיד להצבעה את פניה מספר 297 לוועדה. מי בעד? מי נגד?

ה צ ב ע ה

בעד - 6
נגד - 4
נמנעים - 2
פניה מס' 297 לוועדה התקבלה.

א' קרשנר:

	ששה חברי-כנסת הצביעו בעד, ארבעה חברי-כנסת הצביעו נגד ושני חברי-כנסת נמנעו.

היו"ר א' גולדשמידט:

	ששה חברי-כנסת הצביעו בעד, ארבעה חברי-כנסת הצביעו בעד ושני חברי-כנסת נמנעים. פניה מספר 297 אושרה.
	

שינויים בתקציב לשנת 2000
(פניה מס' 292 לוועדה)



היו"ר א' גולדשמידט:

	עתה, פניה מספר 292 לוועדה בנושא משרד הדתות ומדובר בשינויים פנימיים.

היו"ר א' גולדשמידט:

	חבר-הכנסת לנגנטל, האם אתה רוצה שאעביר זאת?

	אני לא מעביר זאת היום.

י' ליצמן:

	אני רוצה התייעצות.

היו"ר א' גולדשמידט:

	עזוב התייעצות. אני עובר הלאה, ותתייעץ בינתיים. יש לזה חמש דקות.

	מר קרשנר, לגבי פניה בעניין חינוך אני רוצה לבדוק מה קורה עם עפולה.

נ' לנגנטל:

	זו שערוריה שאתה עשית. לקחת כסף.

י' כהן:

	תפסיק לבלבל את המוח.

נ' לנגנטל:

	מורידים זאת מאיתנו.

י' כהן:

	אין דבר כזה: "מורידים מאיתנו".


שינויים בתקציב לשנת 2000
(בקשה מס' 014-19 לוועדה)



היו"ר א' גולדשמידט:

	מונחת לפנינו בקשה מספר 014-19 מתוך הבקשות שעוכבו. מדובר במשרד התרבות, המדע והספורט.

ר' ברקת:

	בבקשה מספר 014-19 מדובר בעודפים מחוייבים משנת 1999 לשנה הזו. אנו  מבקשים לאשר פניה מספר 014-19 - עודפים מחוייבים בתחום התרבות משנת 1999 לשנה הזו. נושאים שנכללים למשל הם: שני מליוני שקל לאזרחים ותיקים לפי חוק אזרחים ותיקים.

ישראל כץ:

	איפה זה בכלל?

היו"ר א' גולדשמידט:

	זה נמצא בבקשות המעוכבות. חבר-הכנסת ישראל כץ, האמן לי שאמרתי זאת כמה פעמים. אלה עודפים מחוייבים של משרד התרבות. האמינו לי, שכאשר יהיו פה נושאים בעייתיים, אגיד לכם מראש.

	אני מעמיד להצבעה את בקשה מספר 014-19 לוועדה. מי בעד? מי נגד? מי נמנע?

ה צ ב ע ה

בקשה מס' 014-19 לוועדה התקבלה.


היו"ר א' גולדשמידט:

	בקשה מספר 014-19 לוועדה אושרה.

שינויים בתקציב לשנת 2000
(בקשה מס' 015-19 לוועדה)



היו"ר א' גולדשמידט:

	הבקשה הבאה היא בקשה מספר 015-19.

ר' ברקת:

	בקשה מספר 015-19 - עודפים מחוייבים של המשרד בתחום המדע. הנושאים הם מחקרים בתחומים שונים, תמיכה במרכזי מו"פ בפריפריה, עולים, מדענים וכדו'.

היו"ר א' גולדשמידט:

	אני מעמיד להצבעה את בקשה מספר 015-19 לוועדה. 

ה צ ב ע ה

בקשה מס' 015-19 לוועדה התקבלה.


היו"ר א' גולדשמידט:

	בקשה מספר 015-19 לוועדה אושרה.

ע' חוגי:

	אני מבקש רביזיה.

היו"ר א' גולדשמידט:

	חבר-הכנסת חוגי, די. 

ע' חוגי:

	עיכבתי זאת, כי יש לי שאלה: מה הם הקריטריונים שאדם- - -



שינויים בתקציב לשנת 2000
(בקשה מס' 018-19 לוועדה)



היו"ר א' גולדשמידט:

	אני מקדם בברכה את חבר-הכנסת לשעבר מיכה גולדמן. ברצוני להבהיר לו, שהוא לא הפסיד שום דבר מכך שאיננו פה.

	הבקשה הבאה היא בקשה מספר 018-19 לוועדה מתוך הבקשות המעוכבות.

ר' ברקת:

	בבקשה מספר 018-19 לוועדה מדובר על 14 מליון שקל ממשרד החינוך למשרד שלנו. חלקם חובות שלהם אלינו, חלקם בתחום הספורט והשאר נושאים נוספים למיניהם.

היו"ר א' גולדשמידט:

	אני מעמיד להצבעה את בקשה מספר 018-19 לוועדה. מי בעד? מי נגד?

ה צ ב ע ה

בקשה מס' 018-19 לוועדה התקבלה.


היו"ר א' גולדשמידט:

	בקשה מספר 018-19 לוועדה אושרה.


שינויים בתקציב לשנת 2000
(פניה מס' 292 לוועדה)



היו"ר א' גולדשמידט:

	אנו חוזרים לפניה מספר 292 לוועדה בנושא משרד הדתות. אני מבין שההתייעצות הסתיימה. חבר-הכנסת ליצמן, אני מודה לך.

	אני מעמיד להצבעה את פניה מספר 292 לוועדה. מי בעד? מי נגד? מי נמנע?

ה צ ב ע ה

בעד - 8
נגד - 1
פניה מס' 292 לוועדה התקבלה.


א' קרשנר:

	שמונה חברי-כנסת הצביעו בעד, וחבר-כנסת אחד הצביע נגד.

היו"ר א' גולדשמידט:

	פניה מספר 292 לוועדה אושרה.


שינויים בתקציב לשנת 2000
(פניה מס' 234 לוועדה)



היו"ר א' גולדשמידט:

	לגבי פניה מספר 234 לוועדה, האם יש מישהו שיכול להציג זאת? מונחת לפנינו פניה מספר 234, הכוללת בתוכה 1.250 מליון שקל לטובת מועצת בית-ג'אן.

ישראל כץ:

	כך הם אומרים.

היו"ר א' גולדשמידט:

	אני רוצה להגיד פה משהו, כדי שלא תגידו שאני חוטף פה משהו. חבר-הכנסת ליצמן, אתם עיכבתם זאת. מדובר בנושא כיתות לבינוי.

א' קרשנר:

	זה ה-15 מליון שקל.

היו"ר א' גולדשמידט:

	אנו מדברים פה על עיריית בית-ג'אן, ששכלה בימים אלה בן במסגרת האירועים הביטחוניים הקשים. אני מבקש לאשר זאת.

ע' חוגי:

	ביקשתי ממנו את הרשימה.

ו' שירי:

	בסדר.

אמנון כהן:

	חבר-הכנסת שירי,  כשאתה מבקש משהו, אנו עוזרים לך.

ע' חוגי:

	ביקשתי את רשימת בתי-הספר. אישרנו זאת בפעם שעברה על תנאי, ולא קיבלתי את הרשימה.

היו"ר א' גולדשמידט:

	אתה תשיג לו את הרשימה, ואנו נצביע על זה עכשיו. תקבל זאת אחרי ההצבעה.

	אני מעמיד להצבעה את פניה מספר 234 לוועדה. מי בעד? מי נגד?

ה צ ב ע ה

פניה מס' 234 לוועדה התקבלה.

היו"ר א' גולדשמידט:

	פניה מספר 234 לוועדה אושרה.

מ' פרוש:

	האם בית-ג'אן נמצאת בפנים?

ישראל כץ:

	זה מותנה בכך שבית-ג'אן בפנים. בפעם שעברה כבר סיפרו לנו שהאישור הקודם כולל אותם.

היו"ר א' גולדשמידט:

	אני לא מתנה את האישור. אנו סומכים. קיבלנו פתק.

א' קרשנר:

	אורי אוריאל אומר שבניית הדרוזים נמצאת בפניה מספר 234.

היו"ר א' גולדשמידט:

	אני מבקש להעביר את הרשימה לחבר-הכנסת חוגי.

ע' חוגי:

	לגבי בתי-הספר של "מעין החינוך התורני", בעניין השיפוצים אנו לא שם. למה בתי-הספר האלה מקופחים?

היו"ר א' גולדשמידט:

	חבר-הכנסת ויצמן שירי ימלא את מקומי.

	(יו"ר הוועדה, חה"כ א' גולדשמידט, יוצא מחדר הישיבות.)

שינויים בתקציב לשנת 2000
(בקשה מס' 028-79 לוועדה)



מ"מ היו"ר ו' שירי:

	מונחת לפנינו בקשה מספר 028-79 לוועדה.

ע' פדון:

	בבקשה מספר 028-79 מדובר בהעברת 15 מליון שקל בהרשאה להתחייב לציוד נייד לרכבת ישראל. יש מחסור רב בציוד, והזמנה לוקחת בערך שלוש שנים. יש לדאוג לקווים שנבנים היום ולקוים שמתוגברים.

מ"מ היו"ר ו' שירי:

	אני מעמיד להצבעה את בקשה מספר 028-79 לוועדה. מי בעד? מי נגד? מי נמנע?

ה צ ב ע ה

בקשה מס' 028-79 לוועדה התקבלה.


מ"מ היו"ר ו' שירי:

	בקשה מס' 028-79 לוועדה אושרה.



שינויים בתקציב לשנת 2000
(בקשה מס' 003-95 לוועדה)



מ"מ היו"ר ו' שירי:

	עתה, בקשה מספר 003-95 לוועדה לגבי נמל חדרה.

א' שביט:

	מדובר בנמל חדרה ובנמל יפו. סעיפי 95 הם סעיפים שנכנסים הכל במסגרת ההוצאה, והם בסך-הכל מעגל סגור. זה כסף במעגל סגור.

ישראל כץ:

	מה זה נמל חדרה? האם זה הקישון?

י' פריצקי:

	זה הנמל של חברת החשמל. זה מסוף הפחם.

א' שביט:

	כן.

	אלה שינויים פנימיים בתוך התקציב. יש הכנסות, ואנו מעבירים. יש יותר הכנסות, וכך אנו מגדילים גם את ההוצאות.

מ"מ היו"ר ו' שירי:

	אני מעמיד להצבעה את בקשה מספר 003-95 לוועדה. מי בעד? מי נגד?

ה צ ב ע ה

בקשה מס' 003-95 לוועדה התקבלה.


מ"מ היו"ר ו' שירי:

	בקשה מספר 003-95 לוועדה אושרה.

שינויים בתקציב לשנת 2000
(פניה מס' 299 לוועדה - בקשה מס' 040-32 לוועדה)



א' קרשנר:

	עתה, בקשה מספר 040-32 לוועדה.

י' ליצמן:

	הבקשה אמורה להגיע.

א' שביט:

	אני יכול להסביר אותה, אם אתם צריכים.

מ"מ היו"ר ו' שירי:

	קודם, אנו רוצים לראותה. היא מופיעה בפניות הרגילות בתיק, ומדובר בפניה מספר 299 לוועדה.

א' שביט:

	מדובר בפניה מספר 299 לוועדה. אנו עושים איזון בין הסעיפים בתמיכות בתחבורה הציבורית. אתן דוגמא לאיזון הזה.

ע' חוגי:

	האם יש תוספת?

א' שביט:

	אין שום תוספת בעניין הזה.

	חלק מהתמיכות, למשל, מיועדות לרכישת אוטובוסים והן צמודות למארק, וחלק מהתמיכות צמודות למדד, לסולר ולכל מיני דברים.

מ"מ היו"ר ו' שירי:

	בפעם הבאה תצמידו זאת ליורו.

י' פריצקי:

	מה זה "החזר חובות מפעילי תח"צ"?

א' שביט:

	מדובר בתחבורה ציבורית. בהסכמים, שנחתמו בשנות ה-80 עם המפעילים, נכתב בהסכם ההבראה עם "אגד" ו"דן" על החזר חובות. זה חלק מתכנית ההבראה. תכנית ההבראה - זה החזר החובות הזה.

י' פריצקי:

	פירושו של דבר, שעדיין לא החזירו את החוב.

א' שביט:

	הממשלה התחייבה, וכל שנה זה יוצא כ-70 מליון שקל. השנה זה יצא קצת פחות. אנו לוקחים משם כסף.

י' פריצקי:

	האם הממשלה מחזירה להם את החוב?

א' שביט:

	חלק.

מ"מ היו"ר ו' שירי:

	מדובר ב"אגד" ו"דן".

א' פינס-פז:

	האם אני יכול ללכת? אין לי ברירה.

מ"מ היו"ר ו' שירי:

	אם כך, תקרא לחבר-הכנסת גולדשמידט להכנס.

	אני מעמיד להצבעה את פניה מספר 299 לוועדה.

ה צ ב ע ה

פניה מס' 299 לוועדה - בקשה מס' 040-32 לוועדה - התקבלה.


מ"מ היו"ר ו' שירי:

	פניה מספר 299 לוועדה אושרה.


שינויים בתקציב לשנת 2000
(בקשה מס' 015-40 לוועדה)



מ"מ היו"ר ו' שירי:

	עתה, בקשה מספר 015-40 לוועדה.

מ' רז:

	מה כתוב בבקשה? הכל מטושטש.

מ"מ היו"ר ו' שירי:

	זה מעורפל.

א' שביט:

	עיקר הבקשה נוגע לניסוי גפ"מ (גז פחממני מעובה) שזה גז הבישול, שאנו עושים בשיתוף פעולה בין שלושה משרדים: משרד התשתיות, המשרד לאיכות הסביבה ומשרד התחבורה. מדובר על עשיית ניסוי גפ"מ באוטובוסים, על מנת להכניסם לשימוש בארץ - אוטובוסים מונעי גז. זה בעיקר באיזור תל-אביב. ניסוי זה בא לבדוק האם האיום של פיצוץ אוטובוס, בגלל שעכשיו הוא מונע בגז, יכול להוות איזה שהוא איום גדול יותר מהאיום שקיים היום על הסביבה. זהו תיקצוב הניסוי הזה.

מ"מ היו"ר ו' שירי:

	אלה דיני נפשות. אני מעמיד להצבעה את בקשה מספר 015-40 לוועדה. מי בעד? מי נגד?

ה צ ב ע ה

בקשה מס' 015-40 לוועדה התקבלה.


מ"מ היו"ר ו' שירי:

	בקשה מס' 015-40 אושרה.

שינויים בתקציב לשנת 2000
(בקשה מס' 016-40 לוועדה)



מ"מ היו"ר ו' שירי:

	עתה, בקשה מספר 016-40 לוועדה.

א' קרשנר:

	מדובר בשינויים במשרד התחבורה.

א' שביט:

	סעיפי התפעול של המשרד וסעיפי הקניות של המשרד - אנו עושים איזון ביניהם בעקבות בקשות המשרד. זה תפעול שוטף של המשרד ואיזון בין האגפים השונים במשרד.

מ"מ היו"ר ו' שירי:

	אני מעמיד להצבעה את בקשה מספר 016-40 לוועדה. מי בעד? מי נגד?

ה צ ב ע ה

בקשה מס' 016-40 לוועדה התקבלה.


מ"מ היו"ר ו' שירי:

	בקשה מספר 016-40 לוועדה אושרה.


שינויים בתקציב לשנת 2000
(פניה מס' 297 לוועדה)



מ"מ היו"ר ו' שירי:

	עתה, פניה מספר 297 לוועדה.

א' שביט:

	זו פניה דומה. מדובר בהעברת שני מליוני שקלים לנושא עבודות במימון משרדי ממשלה וגורמי חוץ.

מ"מ היו"ר ו' שירי:

	זו פניה מספר 297 לוועדה, ואני חושב שהצבענו על זה.

א' שביט:

	הצביעו על מימון גורמי חוץ ע"י מע"צ.

מ' פרוש:

	הצבענו.

מ"מ היו"ר ו' שירי:

	לא חשוב. נצביע שוב.

ישראל כץ:

	על מה? זה לא חוקי.

א' שביט:

	הפניה הקודמת היתה על עבודות במימון גורמי חוץ שעושה מע"צ.

מ"מ היו"ר ו' שירי:

	אני מעמיד את הפניה להצבעה. מי בעד? ומי נגד?

ה צ ב ע ה

פניה מס' 297 לוועדה התקבלה.


מ"מ היו"ר ו' שירי:

	הפניה אושרה.

א' קרשנר:

	יש לאשר את סיכומי ועדות משנה.

ט' דולן-גדיש:

	יש את חוק מס שבח, ואני ממתינה פה פה שלוש שעות.

מ' פרוש:

	האם אין יותר העברות?

מ"מ היו"ר ו' שירי:

	אין יותר העברות.

	בנוסף, יש את הנושאים של רישום כפול ותקנות הימורים בספורט. מי מציג את נושא תקנות ההימורים בספורט?

י' פריצקי:

	אני ויתרתי, אך צריך לאשר זאת פורמלית בכל מקרה.


חוק מיסוי מקרקעין (שבח, מכירה ורכישה) (תיקון מס' 47), התש"ס-2000



מ"מ היו"ר ו' שירי:

	הנושא הבא הוא: חוק מיסוי מקרקעין (שבח, מכירה ורכישה) (תיקון מס' 47), התש"ס-2000.

ט' דולן-גדיש:

	חבר-הכנסת פריצקי, זה עניין שלך - מה שאני עומדת לדבר עליו עכשיו - ומדובר על חוק מס שבח.

מ' גפני:

	אם זה של חבר-הכנסת פריצקי, אני נגד.

א' קרשנר:

	זה חבר-הכנסת ליצמן שאל על עניין הערבות, וקיבלנו מכתב ממר אליהו. הסבירי את העניין.

ט' דולן-גדיש:

	מדובר בתיקון חוק מס שבח שלטענתנו תקנות סדרי הדין בוועדות ערר שהותקנו מכוחו מאפשרות גם לגבות אגרה לגבי הגשת ערר במס שבח, אלא שבפסק דין שניתן בבית-המשפט המחוזי לאחרונה פסק בית-המשפט אחרת. אומנם אנו מגישים ערעור לבית-המשפט העליון על החלטת פסק-הדין, אך למען הסר ספק מכאן ואילך אנו מבקשים לכתוב בחוק ברחל בתך הקטנה במפורש שיש סמכות לקבוע את סדרי הדין בוועדת הערר לרבות גביית אגרה. כדי לא לפגוע בהליך משפטי קיים, אנו לא עושים זאת רטרואקטיבית אלא מכאן ואילך.

	ביקשתי לאשר את סעיף ההסמכה הזה, כאשר הייתי פה ב-30 ביולי. נשאלתי ע"י חברי-הכנסת מה קורה לגבי מס השנוי במחלוקת כשמוגשת השגה או מוגש ערר. האם אנו נדרשים לתת ערבות? אמרתי, שאינני בטוחה לחלוטין ואבדוק זאת עם מנהל מס שבח במשרד ושאני חושבת שלא. בדקתי זאת עם מנהל מס שבח וביקשתי ממנו שיכתוב מכתב, והוא שלח למר קרשנר--

א' קרשנר:

	זה מצורף.

ט' דולן-גדיש:

	--ואני מניחה שהוא העביר זאת לידיעתכם, בו כותב מר אהרן אליהו, סגן נציב לענייני מס שבח, שניתן פסק-דין שקובע שאסור לנו לגבות את הערבות ובעקבות פסק-הדין הוצאה גם הוראה מקצועית שאוסרת לגבות את הערבות.

ישראל כץ:

	יש לנו בעיה, שיושב-ראש הישיבה הוא נגד.

ט' דולן-גדיש:

	לכן, אני מבקשת שתאשרו לנו את הסדרת העניין מכאן ואילך.

א' קרשנר:

	טלי דולן-גדיש, אני מבקש שתתייחסי למכתבו של עורך-הדין יצחק הדרי.

ט' דולן-גדיש:

	לא ראיתי אותו. כן, זה כבר קיים וזה בסדר. אין התייחסות רטרואקטיבית. אם אין התייחסות רטרואקטיבית, זה ממילא מכאן ואילך - מיום פירסום החוק. פנינו לעתיד ולא לעבר. שם יש הליך תלוי ועומד. החליט בית-המשפט העליון מה שהחליט. למען הסר ספק, מכאן ואילך אנו רוצים שתהיה לנו הסמכה.

מ"מ היו"ר ו' שירי:

	אני חושב, שבכלל כל עניין מס שבח בנציבות מס-הכנסה הפך להיות הפקרות.

י' פריצקי:

	מה אתה רוצה ממנה?

מ"מ היו"ר ו' שירי:

	אינני מדבר על תקנה זו או אחרת. אתה, כעורך-דין, צריך לראות ניירות שמגישים ושמאויות שלהם שהן פי חמישים ולא פי שניים מהערך. אותו פקיד קבע את סכום ההערכה ואומר שתוכל להגיש השגה, ובינתיים, כתוצאה מהדבר הזה, אם ברצונך להגיש השגה ואתה רוצה שההליך ימשיך אתה צריך להפקיד ערבות בנקאית.

ט' דולן-גדיש:

	אתה לא צריך.

מ"מ היו"ר ו' שירי:

	קובעים שומה. כל עוד אתה מגיע איתם לבית-המשפט או שאינך מגיע איתם להבנה, הם מעכבים ולא נותנים לך אפשרות להעביר את הקרקע ולהתקדם בהליכי התכנון של הקרקע ולא מאפשרים לך שום דבר. היום, זה אחד הדברים הבודדים, עד כמה שאני מכיר, בחוק מס הכנסה, שיושב פקיד ולא משנה במה מדובר ולפתע את יכולה לראות דברים שלא תאמיני. במרחק של מאה מטרים ממקום למקום קבע הפקיד אלף אחוז יותר. כשאתה שואל אותו למה, הוא אומר: "אלה מחירי השוק". מה זה "מחירי השוק"? האם מס-הכנסה מתאים עצמו למחירי השוק?

ט' דולן-גדיש:

	יש הליכי השגה וערר.

י' פריצקי:

	למעשה, חבר-הכנסת ויצמן אומר: בוא ונכתוב הצעת חוק, ואתה צודק, שתבוא ותאמר כך: היום מתנים העברה בתשלום מס שבח, ואי אפשר להעביר בטאבו. חבר-הכנסת שירי אומר--

ט' דולן-גדיש:

	--שלא יהיה מותנה.

י' פריצקי:

	לא שלא יהיה מותנה, כי אז יעבירו ולא תוכלו לגבות. הוא אומר: "רבותי, תקבעו איזה שהם קריטריונים. לא יכול להיות שפקיד יעשה זאת".

מ"מ היו"ר ו' שירי:

	שני שמאים מוסכמים.

י' פריצקי:

	כולנו פחות או יותר יודעים מחירים. אם מישהו מרמה מלמטה, הוא יידע שיתפסו.

ט' דולן-גדיש:

	מרמים הרבה מלמטה.

י' פריצקי:

	נכון.

מ"מ היו"ר ו' שירי:

	אם זה על הפרשים של 20%, 30% ו-50% אפשר להתווכח, אבל יש אנשים עם הערכות של פי 50 או פי 100.

מ"מ היו"ר ו' שירי:

	בדיוק. לא יכול להיות מצב שיישב פקיד, עם כל הכבוד הראוי, ויאמר לו: "מחיר העסקה הזו הוא ככה, ועכשיו תעשה כך וכך".

מ"מ היו"ר ו' שירי:

	אני נציג האנשים, והם פונים אלי. אני יכול להראות לה נייר, שהיא לא תאמין. לגבי שבעה דונמים בבאר-שבע, מס שבח מעריך את הקרקע שאיננה במרכז העיר ב-60 מליון שקל.

א' שניידר:

	תפנו לנציב.

י' פריצקי:

	אגיד לךְ עוד בעיה, אם אנו נאשר זאת. הבעיה היא, שבכל הכבוד הראוי פתחתם מוסד של PRERULING, והמוסד הזה לא עובד בסדר ולא נותן הערכות נכונות. נניח, שברצוני לעשות עסקת קומבינציה. ריבונו של עולם, תגידו לי לאיזה מס אני צפוי. אם אני מביא את הנתונים, אומרים לך כך: "אנו לא יודעים, ולא יכולים. תגיש את השומה, ואז אנו נשוב ואז נדע". איך אפשר לעשות זאת?

ט' דולן-גדיש:

	מה שאתה אומר הוא, שבעצם אין PRERULING.

י' פריצקי:

	נכון. אין PRERULING אמיתי.

ט' דולן-גדיש:

	אתם פונים אלי בדברים בהליכים בנציבות מס-הכנסה.

מ"מ היו"ר ו' שירי:

	זה נייר שהגיע אלי - 15 מליון דולר על שבעה דונמים.

ט' דולן-גדיש:

	אני מציע, שתפנו בכתב לנציב מס הכנסה. בסך-הכל, יש קריטריונים. זה לא שאין קריטריונים. יכול להיות שפקיד זה או אחר חרג, אבל יש קריטריונים.

י' פריצקי:

	יש לנו בעיה אמיתית עם זה.

מ' גפני:

	למה בית-המשפט המחוזי קבע שאי אפשר לגבות אגרה? האם זה רק בגלל סיבה פרוצדורלית?

ט' דולן-גדיש:

	בודאי. זו הסיבה היחידה. כתוב בחוק, ששר האוצר מוסמך להתקין תקנות לגבי סדרי דין, והשאלה היא האם זה כולל אגרה או לא.

מ"מ היו"ר ו' שירי:

	אנו נאשר זאת, אך אמרתי זאת לפרוטוקול. עם כל הכבוד, יושבים פקידים, ואנשים לוקחים התחייבויות במליונים. בא פקיד ואומר: "לא מעניין אותי מה אתה משלם ריבית. לא מעניין אותי שאתה לא יכול. אני לא חותם לך". אינך יכול להעביר את הקרקע כתוצאה מזה. הוא לא יכול להגיד: "עכשיו, אתה רוצה להגיש הסתייגות - אין בעיה. תשלם 75%, ו-25% תביא ערבות בנקאית, ואחר כך אני אדבר איתך".

ט' דולן-גדיש:

	אני מוכרחה לומר דבר אחד נוסף לפרוטוקול: למעשה, כל הפקידים במשרדי מס שבח כפופים למנהלי מס שבח ובסופו של דבר כפופים לסגן הנציב לענייני מס שבח וכפופים ללשכה המשפטית בנציבות מס הכנסה. יש לכם הרבה כתובות. תפנו אליהן.

מ"מ היו"ר ו' שירי:

	אינני מדבר עלי, אלא על האדם הפשוט.

ט' דולן-גדיש:

	תפנו ליוני קפלן, לאהרן אליהו או למנהל מס שבח באיזור, ואני מקווה שזה יסודר.

מ"מ היו"ר ו' שירי:

	אני מעמיד להצבעה את הצעת חוק מיסוי מקרקעין (שבח, מכירה ורכישה)(תיקון מס' 47), התש"ס-2000 - הכנה לקריאה שניה ולקריאה שלישית. מי בעד? מי נגד?

ה צ ב ע ה

הצעת חוק מיסוי מקרקעין (שבח, מכירה ורכישה) (תיקון מס' 47), התש"ס-2000 -
הכנה לקריאה שניה ולקריאה שלישית - התקבלה.


מ"מ היו"ר ו' שירי:

	הצעת חוק מיסוי מקרקעין (שבח, מכירה ורכישה) (תיקון מס' 47), התש"ס-2000, אושרה.



תקנות ניירות ערך (פרי מסמך רישום, מבנהו וצורתו), התש"ס-‏2000
תקנות ניירות ערך (דוחות תקופתיים ומיידיים של תאגיד חוץ), התש"ס-2000


א' קרשנר:

	אני מבקש אישור של סיכום ועדת המשנה לשוק ההון. מדובר בתקנות ניירות ערך (פרטי מסמך רישום, מבנהו וצורתו), התש"ס-2000, ותקנות ניירות ערך (דוחות תקופתיים ומיידיים של תאגיד חוץ), התש"ס-2000.

ס' אלחנני:

	בחוק ניירות ערך נקבעה אפשרות של רישום כפול של ניירות ערך שרשומים למסחר בארצות-הברית ויוכלו להיסחר גם בארץ. זה משפר את שוק ההון הישראלי, וזה עוזר לחברות ישראליות שיוכלו להיות דואליות וזה טוב לבורסה של תל-אביב. שר האוצר צריך לקבוע בצו מה הוא רף התנאים.

מ"מ היו"ר ו' שירי:
	האם זה שווי שוק?

ס' אלחנני:

	לאו דוקא. זה יכול להיות תקופת סחירות בתקופה שזה נמצא בבורסה האמריקאית.

	הוועדה קיבלה מידע, ששר האוצר חושב על שנה מינימום או חצי שנה ו-500 מליון דולר.

מ"מ היו"ר ו' שירי:
	מה אנו מאשרים כרגע?

ס' אלחנני:

	זה לא שייך לוועדת הכספים. זה ייקבע בצו של שר האוצר.

	בינתיים, הוועדה אישרה תקנות מאד טכניות שעוסקות בפרטי המסמכים, והחברות האלה צריכות לדווח וכו'. ועדת המשנה אישרה זאת, ושמעה את הנציגים וקיימה דיון מאד מפורט והכניסה כמה תיקונים. היא ביטלה את סעיף התחילה, וזה יהיה יחד, כלומר יפרסמו זאת יחד עם הצו של שר האוצר.

	בנוסף, היא פנתה גם לשר האוצר להנמיך את רף התנאים, כך שזה יהיה קצת פחות. היא גם תקיים דיון נפרד על בורסות אחרות.

מ"מ היו"ר ו' שירי:

	אני מעמיד להצבעה את תקנות ניירות ערך (פרטי מסמך רישום, מבנהו וצורתו), התש"ס-2000, ואת תקנות ניירות ערך (דוחות תקופתיים ומיידיים של תאגיד חוץ), התש"ס-2000. מי בעד? מי נגד?

ה צ ב ע ה

תקנות ניירות ערך (פרטי מסמך רישום, מבנהו וצורתו), התש"ס-2000, ותקנות ניירות ערך
(דוחות תקופתיים ומיידיים של תאגיד חוץ), התש"ס-2000 התקבלו.

מ"מ היו"ר ו' שירי:
	הבקשה אושרה.

תקנות להסדר ההימורים בספורט (תכנית ההימורים בכדורגל) (תיקון), התש"ס-2000
תקנות להסדר ההימורים בספורט (תכנית "טוטו-תיקו) (תיקון), התש"ס-2000
תקנות להסדר ההימורים בספורט (תכנית סופר גול) (תיקון), התש"ס-2000
תקנות להסדר ההימורי םבספורט (תכנית הימורים בכדורסל) (תיקון), התש"ס-2000



מ"מ היו"ר ו' שירי:

	עתה, תקנות להסדר ההימורים בספורט.

י' פריצקי:

	יש כאן מכתב שצריך להכנס לפרוטוקול (ראה נספח לפרוטוקול.)

	הדיון הקודם עוכב, משום שאנו שאלנו מה קורה אם אדם משתתף, הטופס בידיו ובמשרדי הרישום זה לא נמצא. אמרתי, שאינני מוכן שזה יחול. ענו ואמרו לי, וזה המכתב: "לא יכול להיות דבר כזה". טוענים, שמערכת המחשב לא תיסגר. כלומר, אם מישהו מחזיק קבלה, לא יכול להיות מצב שזה לא רשום במחשב. כך כתוב.

מ"מ היו"ר ו' שירי:

	אבל, איך זה יכול להיות והרי זו לא קבלה ממוספרת?

י' פריצקי:

	כך אמרו. אם יבוא אדם שיש לו קבלה כזו, המשמעות ברורה מאד - התקנות לא חלות. משום שאם יש התחייבות מפורשת שלא יכול להיות דבר כזה, אז אין לי בעיה.

מ"מ היו"ר ו' שירי:

	אבל, יטרטרו אותו 15 שנה לבתי-משפט.

מ"מ היו"ר ו' שירי:

	אני מעמיד להצבעה את הבקשה. מי בעד? מי נגד?

ה צ ב ע ה

הבקשה התקבלה.


מ"מ היו"ר ו' שירי:

	הבקשה אושרה.

א' קרשנר:

	היו התייעצויות סיעתיות, ועלינו להצביע. חבר-הכנסת אלי גולדשמידט ביקש התייעצות בעניין מימון פעולות רווחה במשרדי ממשלה שונים.

	(יו"ר הוועדה, חה"כ א' גולדשמידט, חוזר לחדר הישיבות.)

היו"ר א' גולדשמידט:

	לא. ביקשתי רביזיה, כי הפניה נפלה.

א' קרשנר:

	האם אתה רוצה להצביע עכשיו על הרביזיה?

י' ליצמן:

	אינני חושב, שזה הוגן.

י' פריצקי:

	שאלו האם יש עוד העברות תקציביות היום, וכשאמרו: "לא" קמו והלכו.

היו"ר א' גולדשמידט:

	כנראה, שהם הלכו. נעשה זאת ביום רביעי הבא.

מ"מ היו"ר ו' שירי:

	נעשה זאת ביום רביעי הבא.

	אני נועל את הישיבה.

	תודה לכולם.


	הישיבה ננעלה בשעה 13:05.






